title: 2012/776/: Rozhodnutie Rady zo 6. decembra 2012 o pozícii, ktorá sa má zaujať v mene Európskej únie v Asociačnej rade zriadenej Dohodou o pridružení medzi Európskym hospodárskym spoločenstvom a Tureckom, pokiaľ ide o prijatie ustanovení o koordinácii systémov sociálneho zabezpečenia

text:
               13.12.2012

               SK

               Úradný vestník Európskej únie

               L 340/19

         ROZHODNUTIE RADY
   zo 6. decembra 2012
   o pozícii, ktorá sa má zaujať v mene Európskej únie v Asociačnej rade zriadenej Dohodou o pridružení medzi Európskym hospodárskym spoločenstvom a Tureckom, pokiaľ ide o prijatie ustanovení o koordinácii systémov sociálneho zabezpečenia
   (2012/776/EÚ)
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 48 v spojení s článkom 218 ods. 9,
   so zreteľom na návrh Európskej komisie,
   keďže:

               (1)

               V Dohode o pridružení medzi Európskym hospodárskym spoločenstvom a Tureckom (1) (ďalej len „dohoda“) a dodatkovom protokole k dohode z 23. novembra 1970 (2) (ďalej len „dodatkový protokol“) sa ustanovuje, že sa má postupnými krokmi zabezpečiť voľný pohyb pracovníkov medzi Úniou a Tureckom.

               (2)

               V článku 9 dohody sa stanovuje, že v oblasti pôsobnosti dohody sa zakazuje akákoľvek diskriminácia z dôvodov štátnej príslušnosti.

               (3)

               V článku 39 dodatkového protokolu sa stanovuje, že asociačná rada prijme opatrenia týkajúce sa sociálneho zabezpečenia pracovníkov s tureckou štátnou príslušnosťou, ktorí sa pohybujú v rámci Únie, a ich rodín s pobytom v Únii.

               (4)

               Asociačná rada ako prvý krok v záujme vykonania článku 39 dodatkového protokolu a článku 9 dohody v oblasti sociálneho zabezpečenia prijala 19. septembra 1980 rozhodnutie č. 3/80 o uplatňovaní systémov sociálneho zabezpečenia členských štátov Európskych spoločenstiev na tureckých pracovníkov a ich rodinných príslušníkov (3) (ďalej len „rozhodnutie č. 3/80“).

               (5)

               V oblasti sociálneho zabezpečenia je potrebné zaistiť úplné vykonanie článku 9 dohody a článku 39 dodatkového protokolu.

               (6)

               Je potrebné aktualizovať vykonávacie ustanovenia obsiahnuté v súčasnosti v rozhodnutí č. 3/80 tak, aby zodpovedali vývoju v oblasti koordinácie sociálneho zabezpečenia Európskej únie (4).

               (7)

               Rozhodnutie č. 3/80 by sa preto malo zrušiť a nahradiť rozhodnutím asociačnej rady, ktorým sa naraz vykonajú príslušné ustanovenia dohody a dodatkového protokolu, pokiaľ ide o koordináciu systémov sociálneho zabezpečenia.

               (8)

               Je vhodné určiť pozíciu, ktorá sa má v mene Únie zaujať v asociačnej rade, pokiaľ ide o prijatie ustanovení o koordinácii systémov sociálneho zabezpečenia.

               (9)

               Pozícia Únie v asociačnej rade by preto mala byť založená na pripojenom návrhu rozhodnutia,

         PRIJALA TOTO ROZHODNUTIE:
   Článok 1
   Pozícia, ktorá sa má zaujať v mene Európskej únie v Asociačnej rade zriadenej Dohodou o pridružení medzi Európskym hospodárskym spoločenstvom a Tureckom, pokiaľ ide o prijatie ustanovení o koordinácii systémov sociálneho zabezpečenia, sa zakladá na návrhu rozhodnutia asociačnej rady, ktoré je pripojené k tomuto rozhodnutiu.
   Menšie zmeny v uvedenom návrhu rozhodnutia môžu zástupcovia Únie v asociačnej rade dohodnúť bez toho, aby bolo potrebné prijať ďalšie rozhodnutie Rady.
   Článok 2
   Toto rozhodnutie nadobúda účinnosť dňom jeho prijatia.

      V Bruseli 6. decembra 2012

            Za Radu

            predsedníčka

         S. CHARALAMBOUS

      (1)  Ú. v. ES 217, 29.12.1964, s. 3687/64.

      (2)  Ú. v. ES L 293, 29.12.1972, s. 3.

      (3)  Ú. v. ES C 110, 25.4.1983, s. 60.

      (4)  Nariadenie Európskeho parlamentu a Rady (ES) č. 883/2004 z 29. apríla 2004 o koordinácii systémov sociálneho zabezpečenia (Ú. v. EÚ L 166, 30.4.2004, s. 1); nariadenie Európskeho parlamentu a Rady (ES) č. 987/2009 zo 16. septembra 2009 (Ú. v. EÚ L 284, 30.10.2009, s. 1); nariadenie Európskeho parlamentu a Rady (EÚ) č. 1231/10, ktorým sa rozširuje nariadenie (ES) č. 883/2004 a nariadenie (ES) č. 987/2009 na štátnych príslušníkov tretích krajín, na ktorých sa tieto nariadenia doteraz nevzťahovali výhradne z dôvodu ich štátnej príslušnosti (Ú. v. EÚ L 344, 29.12.2010, s. 1).

      NÁVRH
      ROZHODNUTIE ASOCIAČNEJ RADY EÚ – TURECKO č. …/…
      z …,
      pokiaľ ide o prijatie ustanovení o koordinácii systémov sociálneho zabezpečenia
      ASOCIAČNÁ RADA,
      so zreteľom na Dohodu o pridružení medzi Európskym hospodárskym spoločenstvom a Tureckom (1), a najmä na jej článok 22 ods. 3,
      so zreteľom na dodatkový protokol z 23. novembra 1970 (2), a najmä na jeho článok 39,
      keďže:

                  (1)

                  V Dohode o pridružení medzi Európskym hospodárskym spoločenstvom a Tureckom (ďalej len „dohoda“) a dodatkovom protokole k dohode z 23. novembra 1970 (ďalej len „dodatkový protokol“) sa stanovuje, že sa má postupnými krokmi zabezpečiť voľný pohyb pracovníkov medzi Úniou a Tureckom.

                  (2)

                  V článku 9 dohody sa stanovuje, že v oblasti pôsobnosti dohody sa zakazuje akákoľvek diskriminácia z dôvodov štátnej príslušnosti.

                  (3)

                  V článku 39 dodatkového protokolu sa stanovuje koordinácia systémov sociálneho zabezpečenia Turecka a členských štátov a stanovujú sa zásady takejto koordinácie.

                  (4)

                  V článku 39 dodatkového protokolu sa ďalej stanovuje, že asociačná rada prijme opatrenia v oblasti sociálneho zabezpečenia pre pracovníkov s tureckým štátnym občianstvom, ktorí sa pohybujú v Spoločenstve, a pre ich rodiny s pobytom v Spoločenstve.

                  (5)

                  Asociačná rada ako prvý krok smerom k vykonávaniu článku 39 dodatkového protokolu prijala 19. septembra 1980 rozhodnutie č. 3/80 o uplatňovaní systémov sociálneho zabezpečenia členských štátov Európskych spoločenstiev na tureckých pracovníkov a ich rodinných príslušníkov (3) (ďalej len „rozhodnutie č. 3/80“).

                  (6)

                  V oblasti sociálneho zabezpečenia je potrebné zaistiť úplné vykonanie článku 9 dohody a článku 39 dodatkového protokolu.

                  (7)

                  Je potrebné aktualizovať vykonávacie ustanovenia obsiahnuté v súčasnosti v rozhodnutí č. 3/80 tak, aby zodpovedali vývoju v oblasti koordinácie sociálneho zabezpečenia Európskej únie.

                  (8)

                  Nariadením (EÚ) č. 1231/2010 (4) sa rozširuje uplatňovanie ustanovení nariadenia Európskeho parlamentu a Rady (ES) č. 883/2004 z 29. apríla 2004 o koordinácii systémov sociálneho zabezpečenia (5) a nariadenia Európskeho parlamentu a Rady (ES) č. 987/2009 zo 16. septembra 2009, ktorým sa stanovuje postup vykonávania nariadenia (ES) č. 883/2004 o koordinácii systémov sociálneho zabezpečenia (6) na štátnych príslušníkov tretích krajín, na ktorých sa dovtedy tieto ustanovenia nevzťahovali výhradne z dôvodu ich štátnej príslušnosti. Nariadenie (EÚ) č. 1231/2010 už obsahuje zásadu sčítania dôb poistenia dosiahnutých tureckými pracovníkmi v rôznych v členských štátoch, pokiaľ ide o nárok na určité dávky, ako sa uvádza v článku 39 ods. 2 dodatkového protokolu.

                  (9)

                  Rozhodnutie č. 3/80 by sa preto malo zrušiť a nahradiť rozhodnutím asociačnej rady, ktorým sa naraz vykonajú príslušné ustanovenia dohody a dodatkového protokolu, pokiaľ ide o koordináciu systémov sociálneho zabezpečenia.

                  (10)

                  Pokiaľ ide o uplatňovanie zásady nediskriminácie, týmto rozhodnutím by sa nemali udeľovať žiadne dodatočné práva vznikajúce na základe určitých skutočností alebo udalostí, ku ktorým došlo na území druhej zmluvnej strany, ak sa také skutočnosti alebo udalosti podľa právnych predpisov prvej zmluvnej strany neberú do úvahy, okrem práva na prenos určitých dávok.

                  (11)

                  Pri uplatňovaní tohto rozhodnutia by malo právo tureckých pracovníkov na rodinné dávky podliehať podmienke, že ich rodinní príslušníci majú riadny pobyt s týmito pracovníkmi v členskom štáte, v ktorom sú pracovníci zamestnaní. V prípade, že ich rodinní príslušníci majú riadny pobyt v inom členskom štáte, uplatňuje sa nariadenie (EÚ) č. 1231/2010. Na základe tohto rozhodnutia by nemal vznikať žiadny nárok na rodinné dávky, pokiaľ ide o ich rodinných príslušníkov, ktorí majú pobyt v krajine, ktorá nie je členským štátom, napr. v Turecku.

                  (12)

                  Mohlo by byť potrebné stanoviť osobitné ustanovenia, ktoré zodpovedajú osobitným znakom tureckých právnych predpisov, aby sa uľahčilo uplatňovanie pravidiel koordinácie.

                  (13)

                  S cieľom zabezpečiť hladké fungovanie koordinácie systémov sociálneho zabezpečenia členských štátov a Turecka je potrebné stanoviť osobitné ustanovenia týkajúce sa spolupráce medzi členskými štátmi a Tureckom, ako aj medzi dotknutou osobou a inštitúciou v príslušnom štáte.

                  (14)

                  Mali by sa prijať prechodné ustanovenia na ochranu osôb, na ktoré sa vzťahuje toto rozhodnutie, a na zabezpečenie toho, aby v dôsledku nadobudnutia účinnosti tohto rozhodnutia dotknuté osoby nestratili práva,

            PRIJALA TOTO ROZHODNUTIE:
      ČASŤ I

         VŠEOBECNÉ USTANOVENIA

      Článok 1
      Vymedzenie pojmov
      1.   Na účely tohto rozhodnutia:

                  a)

                  „dohoda“ je Dohoda o pridružení medzi Európskym hospodárskym spoločenstvom a Tureckom;

                  b)

                  „nariadenie“ je nariadenie (ES) č. 883/2004, platné v členských štátoch Európskej únie;

                  c)

                  „vykonávacie nariadenie“ je nariadenie (ES) č. 987/2009;

                  d)

                  „členský štát“ je členský štát Európskej únie;

                  e)

                  „pracovník“ je:

                              i)

                              na účely právnych predpisov členského štátu osoba vykonávajúca činnosť ako zamestnanec v zmysle článku 1 písm. a) nariadenia;

                              ii)

                              na účely právnych predpisov Turecka osoba vykonávajúca činnosť ako zamestnanec v zmysle tureckých právnych predpisov;

                  f)

                  „rodinný príslušník“ je:

                              i)

                              na účely právnych predpisov členského štátu rodinný príslušník v zmysle článku 1 písm. i) nariadenia;

                              ii)

                              na účely právnych predpisov Turecka rodinný príslušník v zmysle tureckých právnych predpisov;

                  g)

                  „právne predpisy“ sú:

                              i)

                              vo vzťahu k členským štátom právne predpisy v zmysle článku 1 písm. l) nariadenia platné pre dávky, na ktoré sa vzťahuje toto rozhodnutie;

                              ii)

                              vo vzťahu k Turecku právne predpisy platné v Turecku a týkajúce sa dávok, na ktoré sa vzťahuje toto rozhodnutie;

                  h)

                  „dávky“ sú:

                              i)

                              vo vzťahu k členským štátom dávky v zmysle článku 3 nariadenia;

                              ii)

                              vo vzťahu k Turecku príslušné dávky uplatňované v Turecku;

                  i)

                  „prenosné dávky“ sú:

                              i)

                              vo vzťahu k členským štátom:

                                          —

                                          starobné dôchodky,

                                          —

                                          pozostalostné dôchodky,

                                          —

                                          dôchodky v súvislosti s pracovnými úrazmi a chorobami z povolania,

                                          —

                                          invalidné dôchodky

                                    v zmysle nariadenia s výnimkou osobitných nepríspevkových peňažných dávok uvedených v prílohe X k nariadeniu;

                              ii)

                              vo vzťahu k Turecku príslušné dávky stanovené podľa tureckých právnych predpisov s výnimkou osobitných nepríspevkových peňažných dávok, ako sa stanovuje v prílohe I k tomuto rozhodnutiu.

            2.   Ostatné pojmy používané v tomto rozhodnutí majú význam, ktorý sa:

                  a)

                  vo vzťahu k členským štátom stanovuje v nariadení a vo vykonávacom nariadení;

                  b)

                  vo vzťahu k Turecku stanovuje v príslušných právnych predpisoch platných v Turecku.

            Článok 2
      Osoby, na ktoré sa toto rozhodnutie vzťahuje
      Toto rozhodnutie sa uplatňuje na:

                  a)

                  tureckých pracovníkov, ktorí sú alebo boli legálne zamestnaní na území členského štátu alebo na ktorých sa vzťahujú alebo sa vzťahovali právne predpisy jedného alebo viacerých členských štátov, a na ich pozostalých;

                  b)

                  rodinných príslušníkov pracovníkov uvedených v písmene a) pod podmienkou, že títo rodinní príslušníci majú alebo mali spolu s dotknutým pracovníkom legálny pobyt v členskom štáte, kým je dotknutý pracovník v ňom zamestnaný;

                  c)

                  pracovníkov, ktorí sú štátnymi príslušníkmi členského štátu a ktorí sú alebo boli legálne zamestnaní na území Turecka a na ktorých sa vzťahujú alebo vzťahovali právne predpisy Turecka, a na ich pozostalých, a

                  d)

                  rodinných príslušníkov pracovníkov uvedených v písmene c) pod podmienkou, že títo rodinní príslušníci majú alebo mali spolu s dotknutým pracovníkom legálny pobyt v Turecku počas doby, kým tam bol dotknutý pracovník zamestnaný.

            Článok 3
      Rovnosť zaobchádzania
      1.   S tureckými pracovníkmi legálne zamestnanými v členskom štáte a všetkými ich rodinnými príslušníkmi, ktorí tam majú spolu s nimi legálny pobyt, sa v porovnaní so štátnymi príslušníkmi členských štátov, v ktorých sú títo pracovníci zamestnaní, v súvislosti s dávkami v zmysle článku 1 ods. 1 písm. h) zaobchádza bez akejkoľvek diskriminácie na základe štátnej príslušnosti.
      2.   S pracovníkmi, ktorí sú štátnymi príslušníkmi členského štátu a sú legálne zamestnaní v Turecku, a všetkými ich rodinnými príslušníkmi, ktorí tam majú spolu s nimi legálny pobyt, sa v porovnaní so štátnymi príslušníkmi Turecka v súvislosti s dávkami v zmysle článku 1 ods. 1 písm. h) zaobchádza bez akejkoľvek diskriminácie na základe štátnej príslušnosti.
      ČASŤ II

         VZŤAHY MEDZI ČLENSKÝMI ŠTÁTMI A TURECKOM

      Článok 4
      Upustenie od podmienok pobytu
      1.   Prenosné dávky v zmysle článku 1 ods. 1 písm. i), na ktoré majú nárok osoby uvedené v článku 2 písm. a) a c), nepodliehajú žiadnemu zníženiu, úprave, pozastaveniu, odňatiu alebo konfiškácii na základe skutočnosti, že príjemca má pobyt:

                  i)

                  na účely dávky podľa právnych predpisov členského štátu na území Turecka alebo

                  ii)

                  na účely dávky podľa právnych predpisov Turecka na území členského štátu.

            2.   Rodinní príslušníci pracovníka uvedení v článku 2 písm. b) majú nárok na prenosné dávky v zmysle článku 1 ods. 1 písm. i) bodu i) rovnakým spôsobom ako rodinní príslušníci pracovníka, ktorý je štátnym príslušníkom dotknutého členského štátu, ak títo rodinní príslušníci majú pobyt na území Turecka.
      3.   Rodinní príslušníci pracovníka uvedení v článku 2 písm. d) majú nárok na prenosné dávky v zmysle článku 1 ods. 1 písm. i) bodu ii) rovnakým spôsobom ako rodinní príslušníci pracovníka, ktorý je štátnym príslušníkom Turecka, ak títo rodinní príslušníci majú pobyt na území členského štátu.
      ČASŤ III

         RÔZNE USTANOVENIA

      Článok 5
      Spolupráca
      1.   Členské štáty a Turecko si navzájom oznamujú všetky informácie týkajúce sa zmien v ich právnych predpisoch, ktoré môžu mať vplyv na vykonávanie tohto rozhodnutia.
      2.   Na účely tohto rozhodnutia si orgány a inštitúcie členských štátov a Turecka poskytujú svoje dobré služby a konajú tak, akoby vykonávali svoje vlastné právne predpisy. Administratívna pomoc poskytnutá uvedenými orgánmi a inštitúciami je spravidla bezplatná. Príslušné orgány členských štátov a Turecka sa však môžu dohodnúť na náhrade určitých výdavkov.
      3.   Orgány a inštitúcie členských štátov a Turecka môžu na účely tohto rozhodnutia priamo komunikovať medzi sebou a so zainteresovanými osobami alebo ich zástupcami.
      4.   Inštitúcie a osoby, na ktoré sa vzťahuje toto rozhodnutie, majú povinnosť vzájomne sa informovať a spolupracovať v záujme zabezpečenia správneho vykonávania tohto rozhodnutia.
      5.   Osoby, na ktoré sa vzťahuje toto rozhodnutie, musia čo najskôr informovať inštitúcie príslušného členského štátu alebo Turecka, ak je príslušným štátom Turecko, a členského štátu pobytu alebo Turecka, ak je štátom pobytu Turecko, o všetkých zmenách v ich osobnej alebo rodinnej situácii, ktoré ovplyvňujú ich nárok na dávky podľa tohto rozhodnutia.
      6.   Nedodržanie povinnosti informovať, ktorá sa uvádza v odseku 5, môže mať za následok uplatnenie primeraných opatrení v súlade s vnútroštátnym právom. Tieto opatrenia sú však rovnocenné opatreniam uplatniteľným na podobné situácie podľa vnútroštátneho práva a žiadateľom neznemožňujú ani v praxi nadmerne nesťažujú uplatňovanie práv, ktoré sa im udeľujú v tomto rozhodnutí.
      7.   Členské štáty a Turecko môžu vo vnútroštátnych predpisoch stanoviť podmienky overenia nároku na dávky, aby sa zohľadnila skutočnosť, že príjemcovia majú krátkodobý alebo dlhodobý pobyt mimo územia štátu, v ktorom sa nachádza dlžnícka inštitúcia. Takéto ustanovenia musia byť primerané, nesmú diskriminovať na základe štátnej príslušnosti a musia byť v súlade so zásadami stanovenými v tomto rozhodnutí. Takéto ustanovenia sa oznámia asociačnej rade.
      Článok 6
      Správne kontroly a lekárske vyšetrenia
      1.   Tento článok sa uplatňuje na osoby uvedené v článku 2 poberajúce prenosné dávky v zmysle článku 1 ods. l písm. i), ako aj na inštitúcie poverené vykonávaním tohto rozhodnutia.
      2.   Ak má poberateľ dávok alebo žiadateľ o dávky, alebo jeho rodinný príslušník krátkodobý alebo dlhodobý pobyt na území členského štátu a dlžnícka inštitúcia sa nachádza v Turecku, alebo ak má príjemca dávok alebo žiadateľ o dávky, alebo jeho rodinný príslušník krátkodobý alebo dlhodobý pobyt na území Turecka a dlžnícka inštitúcia sa nachádza v členskom štáte, lekárske vyšetrenie vykoná na žiadosť dlžníckej inštitúcie inštitúcia miesta, kde má príjemca krátkodobý alebo dlhodobý pobyt, v súlade s postupmi stanovenými v právnych predpisoch uplatňovaných touto inštitúciou.
      Dlžnícka inštitúcia podľa potreby informuje inštitúciu miesta krátkodobého alebo dlhodobého pobytu o všetkých zvláštnych požiadavkách, ktoré sa musia splniť a o požadovaných prvkoch lekárskeho vyšetrenia.
      Inštitúcia miesta krátkodobého alebo dlhodobého pobytu zašle správu dlžníckej inštitúcii, ktorá požiadala o lekárske vyšetrenie.
      Dlžnícka inštitúcia si vyhradzuje právo na vyšetrenie príjemcu lekárom podľa svojho vlastného výberu, buď na území, kde má poberateľ dávky alebo žiadateľ o dávku krátkodobý alebo dlhodobý pobyt alebo v krajine, kde sa nachádza dlžnícka inštitúcia. Príjemca však môže byť požiadaný, aby sa vrátil do štátu dlžníckej inštitúcie len vtedy, ak môže uskutočniť túto cestu bez ujmy pre svoje zdravie a ak jeho náklady na cestu a ubytovanie uhradí dlžnícka inštitúcia.
      3.   Ak má poberateľ dávok alebo žiadateľ o dávky, alebo jeho rodinný príslušník krátkodobý alebo dlhodobý pobyt na území členského štátu a dlžnícka inštitúcia sa nachádza v Turecku, alebo ak má poberateľ dávok alebo žiadateľ o dávky, alebo jeho rodinný príslušník krátkodobý alebo dlhodobý pobyt na území Turecka a dlžnícka inštitúcia sa nachádza v členskom štáte, správnu kontrolu vykoná na žiadosť dlžníckej inštitúcie inštitúcia miesta, kde má príjemca krátkodobý alebo dlhodobý pobyt.
      Inštitúcia miesta krátkodobého alebo dlhodobého pobytu zašle správu dlžníckej inštitúcii, ktorá požiadala o správnu kontrolu.
      Dlžnícka inštitúcia si vyhradzuje právo preskúmať situáciu príjemcu prostredníctvom odborníka podľa jej vlastného výberu. Príjemca však môže byť požiadaný, aby sa vrátil do štátu dlžníckej inštitúcie len vtedy, ak môže uskutočniť túto cestu bez ujmy pre svoje zdravie a ak jeho náklady na cestu a ubytovanie uhradí dlžnícka inštitúcia.
      4.   Jeden alebo viac členských štátov a Turecko sa môžu dohodnúť na ďalších správnych opatreniach, pričom o tom informujú asociačnú radu.
      5.   Odchylne od zásady bezplatnej vzájomnej administratívnej pomoci stanovenej v článku 5 ods. 2 tohto rozhodnutia platí, že skutočnú sumu výdavkov na kontroly uvedené v odsekoch 2 a 3 tohto článku nahrádza inštitúcii, ktorá bola požiadaná o ich vykonanie, dlžnícka inštitúcia, ktorá o vykonanie kontrol požiadala.
      Článok 7
      Uplatňovanie článku 25 dohody
      Článok 25 dohody sa uplatňuje v prípade, ak sa niektorá zo strán domnieva, že druhá strana nesplnila svoje povinnosti stanovené v článkoch 5 a 6.
      Článok 8
      Osobitné ustanovenia o uplatňovaní právnych predpisov Turecka
      Asociačná rada môže podľa potreby stanoviť v prílohe II k tomuto rozhodnutiu osobitné ustanovenia o uplatňovaní právnych predpisov Turecka.
      Článok 9
      Správne postupy obsiahnuté v existujúcich dvojstranných dohodách
      Správne postupy stanovené v existujúcich dvojstranných dohodách medzi členským štátom a Tureckom sa môžu naďalej uplatňovať pod podmienkou, že nemajú nepriaznivý vplyv na práva a povinnosti dotknutých osôb stanovené týmto rozhodnutím.
      Článok 10
      Dohody, ktorými sa dopĺňajú správne postupy na vykonávanie tohto rozhodnutia
      Jeden alebo viac členských štátov a Turecko môžu uzatvoriť dohody, ktorých cieľom je doplniť správne postupy na vykonávanie tohto rozhodnutia, najmä pokiaľ ide o predchádzanie podvodom a chybám a boj proti nim.
      ČASŤ IV

         PRECHODNÉ A ZÁVEREČNÉ USTANOVENIA

      Článok 11
      Prechodné ustanovenia
      1.   Podľa tohto rozhodnutia nevznikajú žiadne nároky za obdobie predo dňom nadobudnutia účinnosti tohto rozhodnutia.
      2.   S výhradou odseku 1 sa nadobúda nárok podľa tohto rozhodnutia, a to aj vtedy, keď sa týka poistnej udalosti, ku ktorej došlo pred dátumom nadobudnutia účinnosti tohto rozhodnutia.
      3.   Každá dávka, ktorá nebola poskytnutá, alebo ktorej výplata bola pozastavená z dôvodu štátnej príslušnosti alebo miesta pobytu dotknutej osoby, sa na žiadosť tejto osoby poskytne alebo obnoví s účinnosťou od dátumu nadobudnutia účinnosti tohto rozhodnutia pod podmienkou, že nároky, na základe ktorých sa dávky predtým poskytovali, neboli vyrovnané paušálnou platbou.
      4.   Ak sa žiadosť uvedená v odseku 3 predloží do dvoch rokov odo dňa nadobudnutia účinnosti tohto rozhodnutia, nároky získané v súlade s týmto rozhodnutím sú účinné od uvedeného dňa a voči dotknutým osobám sa nesmú uplatniť právne predpisy ktoréhokoľvek členského štátu alebo Turecka súvisiace s prepadnutím alebo obmedzením nárokov.
      5.   Ak sa žiadosť uvedená v odseku 3 predloží po uplynutí dvojročnej lehoty uvedenej v odseku 4, nároky, ktoré nezanikli alebo neboli premlčané, sú účinné od dátumu predloženia žiadosti, pokiaľ sa neuplatňujú výhodnejšie ustanovenia podľa právnych predpisov ktoréhokoľvek členského štátu alebo Turecka.
      6.   Nároky osoby, ktorej členský štát poskytuje dôchodok alebo osobitnú nepríspevkovú peňažnú dávku pred dátumom nadobudnutia účinnosti tohto rozhodnutia a v dôsledku priameho účinku článku 6 ods. 1 rozhodnutia č. 3/80, nie sú obmedzené ani nezanikajú v dôsledku tohto rozhodnutia.
      Článok 12
      Prílohy k tomuto rozhodnutiu
      Prílohy k tomuto rozhodnutiu tvoria jeho neoddeliteľnú súčasť.
      Článok 13
      Zrušenie
      Rozhodnutie č. 3/80 sa zrušuje odo dňa nadobudnutia účinnosti tohto rozhodnutia.
      Článok 14
      Nadobudnutie účinnosti
      Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie.

         V …

               Za asociačnú radu

               predseda

         (1)  Ú. v. ES L 217, 29.12.1964, s. 3687/64.

         (2)  Ú. v. ES L 293, 29.12.1972, s. 3.

         (3)  Ú. v. ES C 110, 25.4.1983, s. 60.

         (4)  Ú. v. EÚ L 344, 29.12.2010, s. 1.

         (5)  Ú. v. EÚ L 166, 30.4.2004, s. 1.

         (6)  Ú. v. EÚ L 284, 30.10.2009, s. 1.

         PRÍLOHA I

            ZOZNAM TURECKÝCH OSOBITNÝCH NEPRÍSPEVKOVÝCH PEŇAŽNÝCH DÁVOK

         PRÍLOHA II

            OSOBITNÉ USTANOVENIA NA ÚČELY UPLATŇOVANIA PRÁVNYCH PREDPISOV TURECKA


title: Rozhodnutie Rady z 28. septembra 1987, ktoré sa týka dodatkového protokolu k Dohode o spolupráci medzi Európskym hospodárskym spoločenstvom a Tuniskou republikou

text:
Dôležité právne oznámenie

|

31987D0514

Úradný vestník L 297 , 21/10/1987 S. 0035 - 0035 Fínske špeciálne vydanie: Kapitola 11 Zväzok 13 S. 0070  Švédske špeciálne vydanie: Kapitola 11 Zväzok 13 S. 0070

		Rozhodnutie Radyz 28. septembra 1987,ktoré sa týka dodatkového protokolu k Dohode o spolupráci medzi Európskym hospodárskym spoločenstvom a Tuniskou republikou(87/514/EHS)RADA EURÓPSKYCH SPOLOČENSTIEV,so zreteľom na Zmluvu o založení Európskeho hospodárskeho spoločenstva, a najmä na jej článok 238,so zreteľom na odporúčanie Komisie [1],so zreteľom na súhlas Európskeho parlamentu [2],keďže dodatkový protokol k dohode o spolupráci medzi Európskym hospodárskym spoločenstvom a Tuniskou republikou [3], ktorá bola podpísaná v Tunise 25. apríla 1976, by mal byť schválený,ROZHODLA TAKTO:Článok 1Dodatkový protokol k dohode o spolupráci medzi Európskym hospodárskym spoločenstvom a Tuniskou republikou sa týmto za spoločenstvo schvaľuje.Text tohto protokolu je prílohou k tomuto rozhodnutiu.Článok 2Predseda Rady vykoná oznámenie, ktoré je ustanovené v článku 8 protokolu [4].Článok 3Toto rozhodnutie nadobudne účinnosť deň po jeho uverejnení v Úradnom vestníku Európskych spoločenstiev.V Bruseli 28. septembra 1987Za RadupredsedaB. Haarder[1] Ú. v. ES C 104, 21.4.1987, s. 23.[2] Stanovisko vydané 16. februára 1990 (zatiaľ neuverejnené v úradnom vestníku).[3] Ú. v. ES L 265, 27.9.1978, s. 2.[4] Dátum nadobudnutia účinnosti tejto dohody uverejní Generálny sekretariát Rady v Úradnom vestníku Európskych spoločenstiev.--------------------------------------------------


title: Rozhodnutie Rady (SZBP) 2015/2008 z 10. novembra 2015, ktorým sa mení rozhodnutie 2010/452/SZBP o pozorovateľskej misii Európskej únie v Gruzínsku, EUMM Georgia

text:
               11.11.2015

               SK

               Úradný vestník Európskej únie

               L 294/69

         ROZHODNUTIE RADY (SZBP) 2015/2008
   z 10. novembra 2015,
   ktorým sa mení rozhodnutie 2010/452/SZBP o pozorovateľskej misii Európskej únie v Gruzínsku, EUMM Georgia
   RADA EURÓPSKEJ ÚNIE,
   so zreteľom na Zmluvu o Európskej únii, a najmä na jej článok 28 a články 42 ods. 4 a 43 ods. 2,
   so zreteľom na návrh vysokého predstaviteľa Únie pre zahraničné veci a bezpečnostnú politiku,
   keďže:

               (1)

               Rada 12. augusta 2010 prijala rozhodnutie 2010/452/SZBP (1), na základe ktorého predĺžila pozorovateľskú misiu Európskej únie v Gruzínsku (ďalej len „EUMM Georgia“ alebo „misia“) zriadenú jednotnou akciou Rady 2008/736/SZBP (2).

               (2)

               Rada 16. decembra 2014 prijala rozhodnutie 2014/915/SZBP (3), ktorým sa rozhodnutie 2010/452/SZBP mení a misia sa predlžuje do 14. decembra 2016 a poskytuje sa referenčná suma do 14. decembra 2015.

               (3)

               Mala by sa poskytnúť nová referenčná suma na obdobie od 15. decembra 2015 do 14. decembra 2016.

               (4)

               Rozhodnutie 2010/452/SZBP by sa preto malo primeraným spôsobom zmeniť,

         PRIJALA TOTO ROZHODNUTIE:
   Článok 1
   Rozhodnutie 2010/452/SZBP sa mení takto:

               1.

               v článku 14 ods. 1 sa dopĺňa tento pododsek:
               „Referenčná suma určená na pokrytie výdavkov spojených s misiou v období od 15. decembra 2015 do 14. decembra 2016 je 17 640 000 EUR.“;

               2.

               v článku 14 sa odseky 2 a 3 nahrádzajú týmto odsekom:
               „2.   Všetky výdavky sa spravujú v súlade s pravidlami a postupmi, ktoré sa vzťahujú na všeobecný rozpočet Únie. Účasť fyzických a právnických osôb na zadávaní verejných zákaziek zo strany misie EUMM Georgia je otvorená bez obmedzenia. Okrem toho sa na tovary zakúpené misiou EUMM Georgia nevzťahuje pravidlo pôvodu.“.

         Článok 2
   Toto rozhodnutie nadobúda účinnosť dňom jeho prijatia.
   Uplatňuje sa od 15. decembra 2015.

      V Bruseli 10. novembra 2015

            Za Radu

            predseda

         P. GRAMEGNA

      (1)  Rozhodnutie Rady 2010/452/SZBP z 12. augusta 2010 o pozorovateľskej misii Európskej únie v Gruzínsku, EUMM Georgia (Ú. v. EÚ L 213, 13.8.2010, s. 43).

      (2)  Jednotná akcia Rady 2008/736/SZBP z 15. septembra 2008 o pozorovateľskej misii Európskej únie v Gruzínsku, EUMM Georgia (Ú. v. EÚ L 248, 17.9.2008, s. 26).

      (3)  Rozhodnutie Rady 2014/915/SZBP zo 16. decembra 2014, ktorým sa mení rozhodnutie 2010/452/SZBP o pozorovateľskej misii Európskej únie v Gruzínsku, EUMM Georgia (Ú. v. EÚ L 360, 17.12.2014, s. 56).


title: 2014/347/EÚ: Rozhodnutie Rady z  20. februára 2014 o uzavretí Protokolu k Dohode o partnerstve a spolupráci medzi Európskymi spoločenstvami a ich členskými štátmi na jednej strane a Arménskou republikou na strane druhej, o rámcovej dohode medzi Európskou úniou a Arménskou republikou o všeobecných zásadách účasti Arménskej republiky na programoch Únie

text:
               13.6.2014

               SK

               Úradný vestník Európskej únie

               L 174/1

         ROZHODNUTIE RADY
   z 20. februára 2014
   o uzavretí Protokolu k Dohode o partnerstve a spolupráci medzi Európskymi spoločenstvami a ich členskými štátmi na jednej strane a Arménskou republikou na strane druhej, o rámcovej dohode medzi Európskou úniou a Arménskou republikou o všeobecných zásadách účasti Arménskej republiky na programoch Únie

      (2014/347/EÚ)

   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej články 114, 168, 169 a 172, článok 173 ods. 3 a články 188 a 192 v spojení s článkom 218 ods. 6 písm. a),
   so zreteľom na návrh Európskej komisie,
   so zreteľom na súhlas Európskeho parlamentu,
   keďže:

               (1)

               V súlade s rozhodnutím Rady 2012/777/EÚ (1) Protokol k Dohode o partnerstve a spolupráci medzi Európskymi spoločenstvami a ich členskými štátmi na jednej strane a Arménskou republikou na strane druhej, o rámcovej dohode medzi Európskou úniou a Arménskou republikou o všeobecných zásadách účasti Arménskej republiky na programoch Únie (2)(ďalej len „protokol“) bol v mene Únie podpísaný 17. decembra 2012.

               (2)

               Uvedený protokol by sa mal schváliť,

         PRIJALA TOTO ROZHODNUTIE:
   Článok 1
   Týmto sa v mene Únie schvaľuje Protokol k Dohode o partnerstve a spolupráci medzi Európskymi spoločenstvami a ich členskými štátmi na jednej strane a Arménskou republikou na strane druhej, o rámcovej dohode medzi Európskou úniou a Arménskou republikou o všeobecných zásadách účasti Arménskej republiky na programoch Únie.
   Text protokolu je pripojený k tomuto rozhodnutiu.
   Článok 2
   Predseda Rady v mene Únie vykoná oznámenie podľa článku 10 protokolu (3).
   Článok 3
   Toto rozhodnutie nadobúda účinnosť dňom jeho prijatia.

      V Bruseli 20. februára 2014

            Za Radu

            predseda

         K. HATZIDAKIS

      (1)  Ú. v. EÚ L 340, 13.12.2012, s. 26.

      (2)  Pozri stranu 3 v tomto čísle Úradného vestníka.

      (3)  Dátum nadobudnutia platnosti protokolu uverejní Generálny sekretariát Rady v Úradnom vestníku Európskej únie.


title: 2011/53/EÚ: Rozhodnutie Rady z  18. januára 2011 o pozícii, ktorú má Európska únia zaujať v rámci Spoločného výboru pre poľnohospodárstvo zriadeného Dohodou medzi Európskym spoločenstvom a Švajčiarskou konfederáciou o obchode s poľnohospodárskymi výrobkami, pokiaľ ide o úpravu prílohy 3 k dohode

text:
               28.1.2011

               SK

               Úradný vestník Európskej únie

               L 25/5

         ROZHODNUTIE RADY
   z 18. januára 2011
   o pozícii, ktorú má Európska únia zaujať v rámci Spoločného výboru pre poľnohospodárstvo zriadeného Dohodou medzi Európskym spoločenstvom a Švajčiarskou konfederáciou o obchode s poľnohospodárskymi výrobkami, pokiaľ ide o úpravu prílohy 3 k dohode
   (2011/53/EÚ)
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 207 ods. 4 prvý pododsek v spojení s jej článkom 218 ods. 9,
   so zreteľom na návrh Európskej komisie,
   keďže:

               (1)

               Dohoda medzi Európskym spoločenstvom a Švajčiarskou konfederáciou o obchode s poľnohospodárskymi výrobkami (1) (ďalej len „dohoda“) nadobudla platnosť 1. júna 2002.

               (2)

               Článkom 6 dohody sa zriaďuje Spoločný výbor pre poľnohospodárstvo, ktorý je zodpovedný za správu dohody a zabezpečuje jej riadne fungovanie.

               (3)

               Článok 11 dohody ustanovuje, že Spoločný výbor pre poľnohospodárstvo môže rozhodnúť o zmene a doplnení príloh k dohode.

               (4)

               S cieľom zohľadniť úplnú liberalizáciu bilaterálneho obchodu so syrmi od 1. júna 2007 a ochranu zemepisných označení, ktorá sa má ustanoviť v novej prílohe 12 k dohode, by sa mali špecifikácie, najmä pokiaľ ide o syry, zosúladiť a mali by sa vykonať nevyhnutné úpravy prílohy 3 k dohode.

               (5)

               Článok 5 ods. 2 prvý pododsek rozhodnutia Rady a Komisie 2002/309/ES, Euratom o dohode o vedeckej a technologickej spolupráci zo 4. apríla 2002 o uzavretí siedmich dohôd so Švajčiarskou konfederáciou (2) ustanovuje, že pozíciu Európskej únie v rámci Spoločného výboru pre poľnohospodárstvo prijíma Rada na návrh Komisie.

               (6)

               Únia by preto mala zaujať pozíciu v rámci Spoločného výboru pre poľnohospodárstvo, ktorá je uvedená v pripojenom návrhu rozhodnutia,

         PRIJALA TOTO ROZHODNUTIE:
   Článok 1
   Pozícia, ktorú má Európska únia zaujať v rámci Spoločného výboru pre poľnohospodárstvo zriadeného Dohodou medzi Európskym spoločenstvom a Švajčiarskou konfederáciou o obchode s poľnohospodárskymi výrobkami k úpravám dohody, pokiaľ ide o bilaterálny obchod s výrobkami, na ktoré sa vzťahuje položka 0406 harmonizovaného systému, s cieľom zohľadniť úplne liberalizovaný obchod v tomto odvetví sa zakladá na návrhu rozhodnutia Spoločného výboru pre poľnohospodárstvo, ktorý je pripojený k tomuto rozhodnutiu.
   Článok 2
   Rozhodnutie Spoločného výboru pre poľnohospodárstvo sa uverejní v Úradnom vestníku Európskej únie bezodkladne po jeho prijatí.
   Článok 3
   Toto rozhodnutie nadobúda účinnosť dňom jeho prijatia.

      V Bruseli 18. januára 2011

            Za Radu

            predseda

         MATOLCSY Gy.

      (1)  Ú. v. ES L 114, 30.4.2002, s. 132.

      (2)  Ú. v. ES L 114, 30.4.2002, s. 1.

      Návrh
      ROZHODNUTIE SPOLOČNÉHO VÝBORU PRE POĽNOHOSPODÁRSTVO
      zriadeného Dohodou medzi Európskym spoločenstvom a Švajčiarskou konfederáciou o obchode s poľnohospodárskymi výrobkami
      č. …/2010
      z …,
      pokiaľ ide o úpravu prílohy 3 k Dohode medzi Európskym spoločenstvom a Švajčiarskou konfederáciou o obchode s poľnohospodárskymi výrobkami
      SPOLOČNÝ VÝBOR PRE POĽNOHOSPODÁRSTVO,
      so zreteľom na Dohodu medzi Európskym spoločenstvom a Švajčiarskou konfederáciou o obchode s poľnohospodárskymi výrobkami (1), ďalej len „dohoda“, a najmä na jej článok 11,
      keďže:

                  (1)

                  Dohoda nadobudla platnosť 1. júna 2002.

                  (2)

                  Príloha 3 k dohode ustanovuje koncesie týkajúce sa syrov, najmä postupnú liberalizáciu obchodu so syrmi počas obdobia piatich rokov po nadobudnutí platnosti dohody.

                  (3)

                  Európska únia a Švajčiarska konfederácia sa dohodli, že do dohody sa vloží nová príloha 12 o ochrane označení pôvodu a zemepisných označení poľnohospodárskych výrobkov a potravín, v dôsledku čoho sa majú zosúladiť špecifikácie, najmä pokiaľ ide o syry.

                  (4)

                  Z uvedeného dôvodu sa príloha 3 musí zrevidovať tak, aby sa v nej zohľadňovala úplná liberalizácia bilaterálneho obchodu so syrmi s platnosťou od 1. júna 2007, ako aj ochrana zemepisných označení, ktorá sa má ustanoviť v novej prílohe 12,

            PRIJAL TOTO ROZHODNUTIE:
      Článok 1
      Príloha 3 k Dohode medzi Európskym spoločenstvom a Švajčiarskou konfederáciou o obchode s poľnohospodárskymi výrobkami a dodatky k nej sa nahrádzajú textom v prílohe k tomuto rozhodnutiu.
      Článok 2
      Toto rozhodnutie nadobúda účinnosť deň po jeho prijatí spoločným výborom.

         V …

               Za Spoločný výbor pre poľnohospodárstvo

               Predseda a vedúci švajčiarskej delegácie

               Vedúci delegácie EÚ

               Tajomník výboru

         (1)  Ú. v. ES L 114, 30.4.2002, s. 132.

         PRÍLOHA

               „PRÍLOHA 3

                           1.

                           Bilaterálny obchod so všetkými výrobkami, na ktoré sa vzťahuje položka 0406 harmonizovaného systému, je od 1. júna 2007 úplne liberalizovaný zrušením všetkých ciel a kvót.

                           2.

                           Európska únia neuplatňuje vývozné náhrady na syry vyvezené do Švajčiarska. Švajčiarsko neuplatňuje vývozné dotácie (1) na syry vyvezené do Európskej únie.

                           3.

                           Všetky výrobky, na ktoré sa vzťahuje číselný znak KN 0406, ktoré pochádzajú z Európskej únie alebo zo Švajčiarska a s ktorými sa obchoduje medzi uvedenými dvomi stranami, sú oslobodené od povinnosti predložiť dovozné povolenie.

                           4.

                           Európska únia a Švajčiarsko zabezpečia, aby výhody, ktoré si navzájom udeľujú, neboli poškodené inými opatreniami ovplyvňujúcimi dovoz a vývoz.

                           5.

                           Ak by vývoj cien a/alebo dovozu mal viesť k narušeniu trhu ktorejkoľvek strany, čo najskôr sa na žiadosť ktorejkoľvek strany uskutočnia v rámci výboru zriadeného podľa článku 6 dohody konzultácie s cieľom nájsť vhodné riešenia. V tejto súvislosti sa strany týmto dohodli, že si budú pravidelne vymieňať informácie o cenách a všetky ďalšie príslušné informácie o trhu s miestne vyrobenými a dovezenými syrmi.

            (1)  Základné sumy, z ktorých sa vychádzalo pri odstránení vývozných dotácií, sa po vzájomnej dohode strán vypočítali na základe rozdielu inštitucionálnych cien za mlieko predpokladaných v čase nadobudnutia platnosti dohody, plus dodatočná suma za mlieko spracované na syry získaná na základe množstve mlieka potrebného na výrobu daného syra, mínus (s výnimkou prípadu syrov, ktoré podliehajú kvótam) zníženie colného poplatku uplatňovaného Spoločenstvom.“


title: 2009/125/ES: Rozhodnutie Komisie z  12. februára 2009 o finančnom príspevku Spoločenstva na kontrolu moru malých prežúvavcov v Maroku

text:
               13.2.2009

               SK

               Úradný vestník Európskej únie

               L 42/20

      ROZHODNUTIE KOMISIE

   z 12. februára 2009
   o finančnom príspevku Spoločenstva na kontrolu moru malých prežúvavcov v Maroku
   (2009/125/ES)
   KOMISIA EURÓPSKYCH SPOLOČENSTIEV,
   so zreteľom na Zmluvu o založení Európskeho spoločenstva,
   so zreteľom na rozhodnutie Rady 90/424/EHS z 26. júna 1990 o výdavkoch na veterinárnom úseku (1), a najmä na jeho článok 8,
   keďže:

               (1)

               Podľa rozhodnutia 90/424/EHS môže Spoločenstvo podporiť kontrolné opatrenia tretej krajiny proti určitej chorobe, ak výskyt alebo vývoj takejto choroby v tretej krajine môže pre Spoločenstvo predstavovať nebezpečenstvo.

               (2)

               Mor malých prežúvavcov [známy pod francúzskym názvom „Peste des Petits Ruminants“ (PPR)] je vysoko infekčná a nákazlivá choroba malých prežúvavcov, podobná moru dobytka (Rinderpest). V poslednom desaťročí sa ukázalo, že táto choroba má veľmi jasnú tendenciu rozširovať sa, a to tak v Afrike, ako aj v Ázii.

               (3)

               Maroko informovalo Komisiu, že na jeho území sa zistil mor malých prežúvavcov a že sa za veľmi krátky čas výrazne rozšíril. Kmeň vírusu, ktorý bol nedávno zistený v Maroku, je typom, ktorý sa doposiaľ v Afrike nevyskytol.

               (4)

               Mor malých prežúvavcov možno kontrolovať prostredníctvom očkovania a je k dispozícii očkovacia látka, ktorá poskytuje ochranu proti všetkým sérotypom a dlhotrvajúcu ochranu proti chorobe.

               (5)

               Orgány v Maroku pripravili stratégiu očkovania. Stratégiu poslali Komisii a požiadali o finančnú podporu.

               (6)

               Opatreniami zavedenými na hraniciach Spoločenstva sa nedá vždy zabrániť rozšíreniu moru malých prežúvavcov do Spoločenstva, pričom výskyt ohniska takejto choroby v Spoločenstve by mal veľmi vážne následky, a preto je potrebné mu zabrániť. Z tohto dôvodu je vhodné podporiť Maroko v jeho úsilí chorobu kontrolovať, predísť tomu, aby sa v tejto krajine stala endemickou, a sprístupniť Maroku očkovacie látky na očkovaciu kampaň proti moru malých prežúvavcov. Mala by byť spresnená maximálna výška uvedeného príspevku.

               (7)

               Vzhľadom na naliehavosť situácie by sa mali opatrenia stanovené v tomto rozhodnutí dokončiť, pokiaľ možno, najneskôr do 31. mája 2009.

               (8)

               Opatrenia ustanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,

         SA ROZHODLA TAKTO:
   Článok 1
   1.   Komisia poskytne marockým orgánom očkovacie látky proti moru malých prežúvavcov na ich použitie v prebiehajúcej očkovacej kampani proti uvedenej chorobe v Maroku.
   2.   Opatrenia uvedené v odseku 1 vykoná Komisia v spolupráci s orgánmi v Maroku. Očkovacie látky, ktoré sa majú poskytnúť marockým orgánom sa použijú na stratégiu očkovania proti moru malých prežúvavcov, ktorá sa má v Maroku uskutočniť v roku 2009.
   Článok 2
   1.   Komisia znáša všetky náklady súvisiace s opatreniami uvedenými v článku 1 ods. 1, ktoré neprekročia maximálnu výšku 1 500 000 EUR.
   2.   Komisia uzavrie verejnú zákazku (zákazku na dodanie tovaru) na opatrenia stanovené v odseku 1 prostredníctvom vhodného postupu výzvy na predloženie ponuky, ktorá sa začne do 31. mája 2009.
   3.   Generálny riaditeľ Generálneho riaditeľstva pre zdravie a ochranu spotrebiteľa je týmto oprávnený v mene Komisie podpísať zmluvu stanovenú v odseku 2.
   Článok 3
   Finančné príspevky stanovené v článkoch 1 a 2 sa financujú v rámci položky 17 04 02 01 rozpočtu Európskych spoločenstiev na rok 2009.

      V Bruseli 12. februára 2009

            Za Komisiu

         Androulla VASSILIOU

            členka Komisie

      (1)  Ú. v. ES L 224, 18.8.1990, s. 19.


title: 2008/659/ES: Rozhodnutie Rady z  24. júla 2008 , ktorým sa vymenúva španielsky náhradník Výboru regiónov

text:
               12.8.2008

               SK

               Úradný vestník Európskej únie

               L 215/5

      ROZHODNUTIE RADY

   z 24. júla 2008,
   ktorým sa vymenúva španielsky náhradník Výboru regiónov
   (2008/659/ES)
   RADA EURÓPSKEJ ÚNIE,
   so zreteľom na Zmluvu o založení Európskeho spoločenstva, a najmä na jej článok 263,
   so zreteľom na návrh španielskej vlády,
   keďže:

               (1)

               Dňa 24. januára 2006 Rada prijala rozhodnutie 2006/116/ES, ktorým sa vymenúvajú členovia a náhradníci Výboru regiónov na obdobie od 26. januára 2006 do 25. januára 2010 (1).

               (2)

               V dôsledku úmrtia pána Josého Félixa GARCÍU CALLEJU sa uvoľnilo jedno miesto náhradníka Výboru regiónov,

         ROZHODLA TAKTO:
   Článok 1
   Do Výboru regiónov sa za náhradníka na zvyšný čas funkčného obdobia, ktoré trvá do 25. januára 2010, vymenúva:
   pán Alberto GARCÍA CERVIÑO, Director General de Asuntos Europeos y Cooperación al Desarrollo.
   Článok 2
   Toto rozhodnutie nadobúda účinnosť dňom jeho prijatia.

      V Bruseli 24. júla 2008

            Za Radu

            predseda

         B. HORTEFEUX

      (1)  Ú. v. EÚ L 56, 25.2.2006, s. 75.


title: Rozhodnutie Európskeho parlamentu (EÚ, Euratom) 2016/1465 z 28. apríla 2016 o absolutóriu za plnenie rozpočtu Výkonnej agentúry pre spotrebiteľov, zdravie, poľnohospodárstvo a potraviny (bývalá Výkonná agentúra pre spotrebiteľov, zdravie a potraviny) za rozpočtový rok 2014

text:
               14.9.2016

               SK

               Úradný vestník Európskej únie

               L 246/124

         ROZHODNUTIE EURÓPSKEHO PARLAMENTU (EÚ, EURATOM) 2016/1465
   z 28. apríla 2016
   o absolutóriu za plnenie rozpočtu Výkonnej agentúry pre spotrebiteľov, zdravie, poľnohospodárstvo a potraviny (bývalá Výkonná agentúra pre spotrebiteľov, zdravie a potraviny) za rozpočtový rok 2014
   EURÓPSKY PARLAMENT,

               —

               so zreteľom na všeobecný rozpočet Európskej únie na rozpočtový rok 2014 (1),

               —

               so zreteľom na konsolidovanú ročnú účtovnú závierku Európskej únie za rozpočtový rok 2014 [COM(2015)377 – C8-0199/2015] (2),

               —

               so zreteľom na konečnú ročnú účtovnú závierku Výkonnej agentúry pre spotrebiteľov, zdravie a potraviny (bývalá Výkonná agentúra pre zdravie a spotrebiteľov) za rozpočtový rok 2014 (3),

               —

               so zreteľom na správu Komisie o následných opatreniach k udeleniu absolutória za rozpočtový rok 2013 [COM(2015)505] a na pracovné dokumenty útvarov Komisie k nej pripojené [SWD(2015)194 a SWD(2015)195],

               —

               so zreteľom na výročnú správu Komisie o vnútorných auditoch vykonaných v roku 2014 pre orgán udeľujúci absolutórium [COM(2015)441] a pracovný dokument útvarov Komisie k nej pripojený [SWD(2015)170],

               —

               so zreteľom na správu Dvora audítorov o overení ročnej účtovnej závierky Výkonnej agentúry pre spotrebiteľov, zdravie, poľnohospodárstvo a potraviny (bývalá Výkonná agentúra pre spotrebiteľov, zdravie a potraviny) za rozpočtový rok 2014 spolu s odpoveďou agentúry (4),

               —

               so zreteľom na vyhlásenie o vierohodnosti (5) vedenia účtov a zákonnosti a riadnosti príslušných operácií, ktoré poskytol Dvor audítorov za rozpočtový rok 2014 v súlade s článkom 287 Zmluvy o fungovaní Európskej únie,

               —

               so zreteľom na odporúčanie Rady z 12. februára 2016 o udelení absolutória výkonným agentúram za plnenie rozpočtu za rozpočtový rok 2014 (05585/2016 – C8-0040/2016),

               —

               so zreteľom na články 317, 318 a 319 Zmluvy o fungovaní Európskej únie,

               —

               so zreteľom na článok 106a Zmluvy o založení Európskeho spoločenstva pre atómovú energiu,

               —

               so zreteľom na nariadenie Európskeho parlamentu a Rady (EÚ, Euratom) č. 966/2012 z 25. októbra 2012 o rozpočtových pravidlách, ktoré sa vzťahujú na všeobecný rozpočet Únie, a zrušení nariadenia Rady (ES, Euratom) č. 1605/2002 (6), a najmä na jeho články 62, 164, 165 a 166,

               —

               so zreteľom na nariadenie Rady (ES) č. 58/2003 z 19. decembra 2002, ktoré stanovuje štatút výkonných agentúr, ktorým majú byť zverené niektoré úlohy v rámci riadenia programov Spoločenstva (7), a najmä na jeho článok 14 ods. 3,

               —

               so zreteľom na nariadenie Komisie (ES) č. 1653/2004 z 21. septembra 2004, ktorým sa na základe nariadenia Rady (ES) č. 58/2003 o štatúte výkonných agentúr, poverených určitými úlohami týkajúcimi sa riadenia programov Spoločenstva, stanovuje vzorové finančné nariadenie pre výkonné agentúry (8), a najmä na jeho článok 66 prvý a druhý odsek,

               —

               so zreteľom na vykonávacie rozhodnutie Komisie 2013/770/EÚ zo 17. decembra 2013, ktorým sa zriaďuje Výkonná agentúra pre spotrebiteľov, zdravie a potraviny a zrušuje rozhodnutie 2004/858/ES (9),

               —

               so zreteľom na vykonávacie rozhodnutie Komisie 2014/927/EÚ zo 17. decembra 2014, ktorým sa mení vykonávacie rozhodnutie 2013/770/EÚ s cieľom transformovať Výkonnú agentúru pre spotrebiteľov, zdravie a potraviny na Výkonnú agentúru pre spotrebiteľov, zdravie, poľnohospodárstvo a potraviny (10),

               —

               so zreteľom na článok 93 a prílohu V k rokovaciemu poriadku,

               —

               so zreteľom na správu Výboru pre kontrolu rozpočtu a stanoviská iných príslušných výborov (A8-0140/2016),

               A.

               keďže v zmysle článku 17 ods. 1 Zmluvy o Európskej únii Komisia plní rozpočet a riadi programy a keďže podľa článku 317 Zmluvy o fungovaní Európskej únie Komisia plní rozpočet v spolupráci s členskými štátmi, na vlastnú zodpovednosť, v súlade so zásadami riadneho finančného hospodárenia;

               1.

               udeľuje riaditeľovi Výkonnej agentúry pre spotrebiteľov, zdravie, poľnohospodárstvo a potraviny (bývalá Výkonná agentúra pre spotrebiteľov, zdravie a potraviny) absolutórium za plnenie rozpočtu výkonnej agentúry za rozpočtový rok 2014;

               2.

               uvádza svoje poznámky v uznesení, ktoré je neoddeliteľnou súčasťou rozhodnutí o absolutóriu za plnenie všeobecného rozpočtu Európskej únie za rozpočtový rok 2014, oddiel III – Komisia a výkonné agentúry, ako aj vo svojom uznesení z 28. apríla 2016 o osobitných správach Dvora audítorov v súvislosti s udelením absolutória Komisii za rozpočtový rok 2014 (11);

               3.

               poveruje svojho predsedu, aby postúpil toto rozhodnutie, rozhodnutie o absolutóriu za plnenie všeobecného rozpočtu Európskej únie za rozpočtový rok 2014, oddiel III – Komisia a uznesenie, ktoré je neoddeliteľnou súčasťou týchto rozhodnutí, riaditeľovi Výkonnej agentúry pre spotrebiteľov, zdravie, poľnohospodárstvo a potraviny (bývalá Výkonná agentúra pre spotrebiteľov, zdravie a potraviny), Rade, Komisii a Dvoru audítorov a aby zabezpečil ich uverejnenie v Úradnom vestníku Európskej únie (v sérii L).

            Predseda

         Martin SCHULZ

            Generálny tajomník

         Klaus WELLE

      (1)  Ú. v. EÚ L 51, 20.2.2014.

      (2)  Ú. v. EÚ C 377, 13.11.2015, s. 1.

      (3)  Ú. v. EÚ C 367, 5.11.2015, s. 2.

      (4)  Ú. v. EÚ C 409, 9.12.2015, s. 56.

      (5)  Ú. v. EÚ C 377, 13.11.2015, s. 146.

      (6)  Ú. v. EÚ L 298, 26.10.2012, s. 1.

      (7)  Ú. v. ES L 11, 16.1.2003, s. 1.

      (8)  Ú. v. EÚ L 297, 22.9.2004, s. 6.

      (9)  Ú. v. EÚ L 341, 18.12.2013, s. 69.

      (10)  Ú. v. EÚ L 363, 18.12.2014, s. 183.

      (11)  Prijaté texty z uvedeného dňa, P8_TA(2016)0148 (pozri stranu 91 tohto úradného vestníka).


title: Rozhodnutie Rady 2014/198/SZBP z  10. marca2014 , o podpise a uzavretí Dohody medzi Európskou únioua Tanzánijskou zjednotenou republikou o podmienkach odovzdávania osôb,ktoré sú podozrivé z pirátstva, a súvisiaceho zaisteného majetku zostrany námorných síl pod vedením Európskej únie Tanzánijskej zjednotenejrepublike

text:
               11.4.2014

               SK

               Úradný vestník Európskej únie

               L 108/1

         ROZHODNUTIE RADY 2014/198/SZBP
   z 10. marca 2014,
   o podpise a uzavretí Dohody medzi Európskou úniou a Tanzánijskou zjednotenou republikou o podmienkach odovzdávania osôb, ktoré sú podozrivé z pirátstva, a súvisiaceho zaisteného majetku zo strany námorných síl pod vedením Európskej únie Tanzánijskej zjednotenej republike
   RADA EURÓPSKEJ ÚNIE,
   so zreteľom na Zmluvu o Európskej únii, a najmä na jej článok 37 v spojení s článkom 218 ods. 5 a 6 Zmluvy o fungovaní Európskej únie,
   so zreteľom na návrh vysokej predstaviteľky Únie pre zahraničné veci a bezpečnostnú politiku,
   keďže:

               (1)

               Bezpečnostná rada Organizácie Spojených národov (BR OSN) prijala 2. júna 2008 rezolúciu 1816 (2008), v ktorej vyzýva všetky štáty, aby spolupracovali pri určení právomoci a pri vyšetrovaní a stíhaní osôb zodpovedných za pirátske činy a ozbrojené lúpeže pri pobreží Somálska. Tieto ustanovenia sa potvrdili v následných rezolúciách BR OSN.

               (2)

               Rada 10. novembra 2008 prijala jednotnú akciu 2008/851/SZBP (1), ktorou sa ustanovuje vojenská operácia Európskej únie na podporu odradzovania od pirátskych činov a ozbrojených lúpeží pri somálskom pobreží, prevencie pred nimi a ich potláčania („operácia Atalanta“).

               (3)

               V jednotnej akcie 2008/851/SZBP sa ustanovuje, že osoby, ktoré sú podozrivé z úmyslu spáchať pirátske činy alebo ozbrojenú lúpež, z ich páchania alebo spáchania a boli v teritoriálnych vodách Somálska zatknuté a zadržané na účely ich stíhania, ako aj veci, ktoré boli použité na spáchanie takých pirátskych činov alebo ozbrojenej lúpeže, sa môžu odovzdať tretiemu štátu, ktorý si želá vykonávať právomoc nad uvedenými osobami a vecami, za predpokladu, že podmienky tohto odovzdania boli s týmto tretím štátom dohodnuté spôsobom, ktorý je v súlade s uplatniteľným medzinárodným právom, najmä medzinárodným právom v oblasti ľudských práv, aby sa zabezpečilo, že žiadna osoba nebude vystavená trestu smrti, mučeniu alebo krutému, neľudskému alebo ponižujúcemu zaobchádzaniu.

               (4)

               V nadväznosti na prijatie rozhodnutia Rady z 22. marca 2011 o poverení začať rokovania rokovala vysoká predstaviteľka Únie pre zahraničné veci a bezpečnostnú politiku v súlade s článkom 37 Zmluvy o Európskej únii o Dohode medzi Európskou úniou a Tanzánijskou zjednotenou republikou o podmienkach odovzdávania osôb, ktoré sú podozrivé z pirátstva, a súvisiaceho zaisteného majetku zo strany námorných síl pod vedením EÚ Tanzánijskej zjednotenej republike (ďalej len „dohoda“).

               (5)

               Dohoda by sa mala schváliť,

         PRIJALA TOTO ROZHODNUTIE:
   Článok 1
   Týmto sa v mene Únie schvaľuje Dohoda medzi Európskou úniou a Tanzánijskou zjednotenou republikou o podmienkach odovzdávania osôb, ktoré sú podozrivé z pirátstva, a súvisiaceho zaisteného majetku zo strany námorných síl pod vedením Európskej únie Tanzánijskej zjednotenej republike (ďalej len „dohoda“).
   Text dohody je pripojený k tomuto rozhodnutiu.
   Článok 2
   Týmto sa predseda Rady poveruje určiť osobu(-y) splnomocnenú(-é) na podpis dohody s cieľom zaviazať Úniu.
   Článok 3
   Predseda Rady vydá v mene Únie oznámenie ustanovené v článku 11 ods. 1 dohody (2).
   Článok 4
   Toto rozhodnutie nadobúda účinnosť dňom jeho prijatia.

      V Bruseli 10. marca 2014

            Za Radu

            predseda

         I. VROUTSIS

      (1)  Jednotná akcia Rady 2008/851/SZBP z 10. novembra 2008 o vojenskej operácii Európskej únie na podporu odradzovania od pirátskych činov a ozbrojených lúpeží pri somálskom pobreží, prevencie pred nimi a ich potláčania (Ú. v. EÚ L 301, 12.11.2008, s. 33).

      (2)  Dátum nadobudnutia platnosti dohody uverejní Generálny sekretariát Rady v Úradnom vestníku Európskej únie.


title: Rozhodnutie výkonného výboru z 23. júna 1998 o opatreniach, ktoré sa majú prijať vo vzťahu k štátom spôsobujúcim problémy pri vydávaní dokladov požadovaných na vyhostenie zo schengenského územia (SCH/Com-ex (98)18 rev.)

text:
Dôležité právne oznámenie

|

41998D0018

Úradný vestník L 239 , 22/09/2000 S. 0197 - 0198

		Rozhodnutie výkonného výboruz 23. júna 1998o opatreniach, ktoré sa majú prijať vo vzťahu k štátom spôsobujúcim problémy pri vydávaní dokladov požadovaných na vyhostenie zo schengenského územia(SCH/Com-ex (98)18 rev.)VÝKONNÝ VÝBOR,so zreteľom na článok 132 Dohovoru, ktorým sa vykonáva Schengenská dohoda,so zreteľom na článok 23 uvedeného dohovoru,ROZHODOL TAKTO:Opatrenia, ktoré sa majú prijať voči štátom spôsobujúcim problémy pri vydávaní dokladov požadovaných na vyhostenie zo schengenského územia sa prijmú v súlade s postupom ustanoveným v dokumente, ktorý je pripojený k tomuto rozhodnutiu.V Ostende 23. júna 1998predsedaL. Tobback--------------------------------------------------SCH/II-Read (98) 2 rev. 2Vec: Opatrenia, ktoré sa majú prijať vo vzťahu k štátom spôsobujúcim problémy pri vydávaní dokladov požadovaných na vyhostenie zo schengenského územiaBelgicko ako predsedajúca krajina vyjadrila pri niekoľkých príležitostiach (zasadnutie výkonného výboru 15. decembra 1997 vo Viedni, zasadania centrálnej skupiny 14. januára 1998 v Bruggách a 23. februára v Luxemburgu) svoju vôľu nájsť riešenie problémov vzťahujúcich sa na readmisiu nelegálnych cudzích štátnych príslušníkov.Osobitne sa to týka ťažkostí vyskytujúcich sa v oblasti repatriácie kvôli nedostatočnej spolupráci zahraničných konzulátov v hlavných mestách schengenských štátov pri vydávaní priepustiek. Hoci počiatočné kroky na hľadanie riešení sa v súčasnosti zvažujú na vnútroštátnej úrovni, spoločný schengenský prístup k tomuto problému by mohol vyústiť do účinnejších riešení.Jeden z prístupov uprednostňovaných Belgickom je nasledovný: schengenský štát zistí, že sa stretáva s vážnymi ťažkosťami pri získavaní priepustky na repatriáciu nelegálnych cudzích štátnych príslušníkov. Schengenský štát informuje svojho veľvyslanca v príslušnej krajine a uloží mu, aby navrhol opatrenia, ktoré sa prijmú na miestnej úrovni spolu so schengenskými kolegami.Schengenský veľvyslanec môže najprv nadviazať kontakt s miestnymi orgánmi, aby ich upozornil na problém readmisie ich štátnych príslušníkov a urobil opatrenia pre ad hoc riešenia. Výhoda prijatia opatrení na miestnej úrovni je tá, že národné orgány štátu majú niekedy lepšiu rokovaciu pozíciu pri readmisii svojich štátnych príslušníkov, ako ich konzulárny zbor v hlavnom meste schengenského štátu.Podskupina pre readmisiu bude informovaná o všetkých prijatých "miestnych opatreniach". Centrálna skupina bude informovať výkonný výbor o každom prijatom opatrení a výsledku tohto opatrenia.Ak by takýto kontakt nepriniesol výsledky, bolo by nevyhnutné využiť iné prostriedky – bezpochyby záväznejšej povahy – na zvýšenie uvedomenia si problému, napríklad politikou vydávania víz. Tieto opatrenia budú preskúmané v rámci Podskupiny pre víza.Každý schengenský štát si ponechá právo rozhodnúť, či chce využiť každé navrhované odvetné opatrenia alebo nie.--------------------------------------------------


title: Rozhodnutie Rady z  10. februára 2012 , ktorým sa vymenúvajú a nahrádzajú členovia riadiacej rady Európskeho strediska pre rozvoj odborného vzdelávania

text:
               24.2.2012

               SK

               Úradný vestník Európskej únie

               C 55/1

         ROZHODNUTIE RADY
   z 10. februára 2012,
   ktorým sa vymenúvajú a nahrádzajú členovia riadiacej rady Európskeho strediska pre rozvoj odborného vzdelávania
   2012/C 55/01
   RADA EURÓPSKEJ ÚNIE,
   so zreteľom na nariadenie Rady (EHS) č. 337/75 z 10. februára 1975, ktorým sa zriaďuje Európske stredisko pre rozvoj odborného vzdelávania, a najmä na jeho článok (1),
   so zreteľom na kandidatúru, ktorú v kategórii zamestnaneckých organizácií Rade predložila Komisia,
   keďže:

               (1)

               Rada rozhodnutím zo 14. septembra 2009 (2) vymenovala členov riadiacej rady Európskeho strediska pre rozvoj odborného vzdelávania na obdobie od 18. septembra 2009 do 17. septembra 2012.

               (2)

               V dôsledku odstúpenia pána Aleksiho KALENIUSA sa uvoľnilo miesto člena riadiacej rady strediska v kategórii zamestnaneckých organizácií,

         ROZHODLA TAKTO:
   Jediný článok
   Týmto sa na zvyšok funkčného obdobia, ktoré trvá do 17. septembra 2012, za člena riadiacej rady Európskeho strediska pre rozvoj odborného vzdelávania vymenúva:

      ZÁSTUPCOVIA ZAMESTNANECKÝCH ORGANIZÁCIÍ:

               FÍNSKO

               pán Erkki LAUKKANEN
               Ústredná organizácia fínskych odborových zväzov SAK,
               Konfederácia platených zamestnancov STTK,
               Konfederácia odborových zväzov odborného a riadiaceho personálu vo Fínsku AKAVA

      V Bruseli 10. februára 2012

            Za Radu

            predsedníčka

         C. ANTORINI

      (1)  Ú. v. ES L 39, 13.2.1975, s. 1.

      (2)  Ú. v. EÚ C 226, 19.9.2009, s. 2.


title: Rozhodnutie Komisie (EÚ) 2017/126 z 24. januára 2017, ktorým sa mení rozhodnutie 2013/448/EÚ, pokiaľ ide o stanovenie jednotného medziodvetvového korekčného faktora v súlade s článkom 10a smernice Európskeho parlamentu a Rady 2003/87/ES (Text s významom pre EHP )

text:
               25.1.2017

               SK

               Úradný vestník Európskej únie

               L 19/93

         ROZHODNUTIE KOMISIE (EÚ) 2017/126
   z 24. januára 2017,
   ktorým sa mení rozhodnutie 2013/448/EÚ, pokiaľ ide o stanovenie jednotného medziodvetvového korekčného faktora v súlade s článkom 10a smernice Európskeho parlamentu a Rady 2003/87/ES
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Európskeho parlamentu a Rady 2003/87/ES z 13. októbra 2003 o vytvorení systému obchodovania s emisnými kvótami skleníkových plynov v Spoločenstve, a ktorou sa mení a dopĺňa smernica Rady 96/61/ES (1), a najmä na jej článok 10a ods. 5,
   so zreteľom na rozhodnutie Komisie 2011/278/EÚ z 27. apríla 2011, ktorým sa ustanovujú prechodné pravidlá harmonizácie bezodplatného prideľovania emisných kvót podľa článku 10a smernice Európskeho parlamentu a Rady 2003/87/ES (2), platné v celej Únii, a najmä na jeho článok 15 ods. 3,
   keďže:

               (1)

               V článku 10a ods. 5 smernice 2003/87/ES sa stanovuje maximálne ročné množstvo kvót predstavujúce základ pre výpočet bezodplatných kvót pre zariadenia, na ktoré sa nevzťahuje článok 10a ods. 3 smernice 2003/87/ES. Toto množstvo je súčtom dvoch prvkov opísaných v písmenách a) a b) článku 10a ods. 5 smernice 2003/87/ES.

               (2)

               S cieľom zaručiť, aby sa toto maximálne ročné množstvo kvót neprekročilo, uplatňuje sa v prípade potreby medziodvetvový korekčný faktor, ktorý jednotným spôsobom znižuje pridelené kvóty pre všetky zariadenia, ktoré sú oprávnené na získanie bezodplatných kvót.

               (3)

               V súlade s článkom 15 ods. 3 rozhodnutia 2011/278/EÚ Komisia stanovuje medziodvetvový korekčný faktor, a to porovnaním obmedzenia stanoveného v článku 10a ods. 5 smernice 2003/87/ES so súčtom predbežných celkových ročných množstiev bezodplatne pridelených kvót pre všetky zariadenia, na ktoré sa vzťahuje smernica 2003/87/ES, na území členských štátov.

               (4)

               Komisia vo svojom rozhodnutí 2013/448/EÚ (3) stanovila jednotný medziodvetvový korekčný faktor, ktorý sa v uvedenom rozhodnutí uvádza v článku 4 a v prílohe II.

               (5)

               Súdny dvor vo svojom rozsudku z 28. apríla 2016, pokiaľ ide o spoločné prípady C-191/14, C-192/14, C-295/14, C-389/14 a C-391/14 až C-393/14, konštatoval, že Komisia pri stanovení maximálneho ročného množstva kvót v súlade s článkom 10a ods. 5 písm. b) smernice 2003/87/ES nemala zohľadniť emisie z činností uvedených v prílohe I k smernici 2003/87/ES od roku 2013, pokiaľ boli tieto emisie vyprodukované zariadeniami podliehajúcimi schéme obchodovania s emisiami pred týmto dátumom. V dôsledku toho Súdny dvor dospel k záveru, že Komisia nestanovila maximálne ročné množstvo kvót v súlade s požiadavkami článku 10a ods. 5 písm. b) smernice 2003/87/ES a že jednotný medziodvetvový korekčný faktor stanovený v článku 4 rozhodnutia 2013/448/EÚ a v prílohe II k nemu je tiež v rozpore s týmto ustanovením. Článok 4 rozhodnutia 2013/448/EÚ a príloha II k nemu tak boli Súdnym dvorom vyhlásené za neplatné.

               (6)

               S cieľom vykonať tento rozsudok je Komisia povinná prepočítať maximálne ročné množstvo kvót pre zariadenia, ktoré sú oprávnené na získanie bezodplatných kvót na základe požiadaviek článku 10a ods. 5 písm. b) smernice 2003/87/ES, a v dôsledku toho je potrebné zodpovedajúcim spôsobom zmeniť jednotný medziodvetvový korekčný faktor.

               (7)

               Prepočet množstva kvót podľa článku 10a ods. 5 písm. b) smernice 2003/87/ES sa vykonal na základe rovnakej metodiky, pomocou rovnakých údajov ako pri pôvodnom výpočte v roku 2013. V súlade s rozsudkom Súdneho dvora, keďže Komisia pôvodne zahrnula emisie vyprodukované zariadeniami, na ktoré sa vzťahoval EU ETS pred 1. januárom 2013, z činností uvedených v prílohe I k smernici 2003/87/ES až od roku 2013, tieto sa museli odstrániť z výpočtu maximálneho ročného množstva kvót, ako je vymedzené v článku 10a ods. 5 smernice 2003/87/ES.

               (8)

               Komisia použila ako východiskový bod oficiálne počiatočné zaslané údaje od členských štátov. Komisia následne uskutočnila konzultácie s členskými štátmi o ich zaslaných údajoch o emisiách a vždy, keď to bolo potrebné, požiadala o dodatočné vysvetlenia. V súlade s článkom 10a ods. 5 boli zohľadnené len zariadenia, v súvislosti s ktorými členské štáty predložili overené emisie.

               (9)

               Komisia následne odstránila z výpočtu zariadenia, ktoré vykonávali činnosti, na ktoré sa vzťahuje smernica 2003/87/ES, iba od roku 2013, boli však súčasťou schémy obchodovania s emisiami aj pred rokom 2013. Emisie zo zariadení, ktoré boli začlenené členskými štátmi v súlade s článkom 24 smernice 2003/87/ES pred rokom 2013, boli tiež odstránené.

               (10)

               Zariadenia dotknuté medzi dátumom prvého zberu údajov a rokom 2013 buď prostredníctvom štrukturálnych zmien, ako napríklad zlúčenia, rozdelenia alebo zatvorenia, alebo technických zmien, ktoré v dôsledku toho prestali spĺňať príslušné prahové hodnoty stanovené v prílohe I k smernici 2003/87/ES, boli tiež v prepočte zohľadnené, keďže tieto zmeny sa nedali predpokladať v deň zberu údajov. Z rovnakého dôvodu boli v prepočte zohľadnené aj zariadenia vylúčené zo schémy podľa článku 27 smernice 2003/87/ES.

               (11)

               Zmeny, ktorými sa opravili chyby vo vnútroštátnych vykonávacích opatreniach členských štátov na obdobie rokov 2013 – 2020 a ktoré boli vykonané do konca roku 2016, boli zohľadnené v prepočte, pretože správne hodnoty už mali byť zavedené v čase pôvodného výpočtu medziodvetvového korekčného faktora.

               (12)

               Vo svojom rozsudku z 28. apríla 2016 Súdny dvor výslovne obmedzil časové účinky vyhlásenia neplatnosti článku 4 rozhodnutia 2013/448/EÚ a prílohy II k nemu tak, že tento rozsudok má účinky až po uplynutí obdobia desiatich mesiacov odo dňa vyhlásenia tohto rozsudku. Medziodvetvový korekčný faktor stanovený v rozhodnutí 2013/448/EÚ je preto neplatný od 1. marca 2017. Okrem toho opatrenia prijaté do tohto dátumu na základe ustanovení vyhlásených za neplatné nemôžu byť spochybnené.

               (13)

               V súlade s rozsudkom Súdneho dvora zdôrazňujúcim naliehavé dôvody právnej istoty zostávajú opatrenia členských štátov týkajúce sa prideľovania emisných kvót na obdobie rokov 2013 – 2020 a všetky následné zmeny a doplnky k týmto opatreniam prijaté pred nadobudnutím účinnosti tohto rozhodnutia v platnosti. Medziodvetvový korekčný faktor stanovený v tomto rozhodnutí sa má uplatňovať pri rozhodnutiach prijatých po 1. marci 2017, ktorými sa vytvárajú a menia pridelené nároky, a ktoré sa týkajú ich stanovenia uplatnením medziodvetvového korekčného faktora,

         PRIJALA TOTO ROZHODNUTIE:
   Článok 1
   Rozhodnutie 2013/448/EÚ sa týmto mení takto:

               1.

               Článok 4 sa nahrádza takto:
               „Článok 4
               Jednotný medziodvetvový korekčný faktor uvedený v článku 10a ods. 5 smernice 2003/87/ES a stanovený v súlade s článkom 15 ods. 3 rozhodnutia 2011/278/EÚ sa stanovuje v prílohe II k tomuto rozhodnutiu.“

               2.

               Príloha II sa nahrádza textom, ktorý je uvedený v prílohe k tomuto rozhodnutiu.

         Článok 2
   Toto rozhodnutie nadobúda účinnosť 1. marca 2017.

      V Bruseli 24. januára 2017

            Za Komisiu

            predseda

         Jean-Claude JUNCKER

      (1)  Ú. v. EÚ L 275, 25.10.2003, s. 32.

      (2)  Ú. v. EÚ L 130, 17.5.2011, s. 1.

      (3)  Rozhodnutie Komisie 2013/448/EÚ z 5. septembra 2013 o vnútroštátnych vykonávacích opatreniach na prechodné bezodplatné pridelenie emisných kvót skleníkových plynov v súlade s článkom 11 ods. 3 smernice Európskeho parlamentu a Rady 2003/87/ES (Ú. v. EÚ L 240, 7.9.2013, s. 27).

      PRÍLOHA
      Príloha II k rozhodnutiu 2013/448/EÚ sa nahrádza takto:

            „PRÍLOHA II
            Hodnoty medziodvetvového korekčného faktora uplatňované na bezodplatné kvóty pre zariadenia, na ktoré sa nevzťahuje článok 10a ods. 3 smernice 2003/87/ES na roky 2013 – 2020, sú tieto:

                        Rok

                        Medziodvetvový korekčný faktor

                        2013

                        89,207101 %

                        2014

                        87,657727 %

                        2015

                        86,090119 %

                        2016

                        84,506152 %

                        2017

                        82,905108 %

                        2018

                        81,288476 %

                        2019

                        79,651677 %

                        2020

                        78,009186 %“


title: Rozhodnutie Rady (SZBP) 2016/1338 zo 4. augusta 2016, ktorým sa mení rozhodnutie (SZBP) 2015/2052, ktorým sa predlžuje mandát osobitného zástupcu Európskej únie v Kosove (Týmto označením nie sú dotknuté pozície k štatútu a označenie je v súlade s rezolúciou BR OSN č. 1244/1999 a so stanoviskom Medzinárodného súdneho dvora k vyhláseniu nezávislosti Kosova.)

text:
                  5.8.2016

                  SK

                  Úradný vestník Európskej únie

                  L 212/109

            ROZHODNUTIE RADY (SZBP) 2016/1338
      zo 4. augusta 2016,
      ktorým sa mení rozhodnutie (SZBP) 2015/2052, ktorým sa predlžuje mandát osobitného zástupcu Európskej únie v Kosove (*)

      RADA EURÓPSKEJ ÚNIE,
      so zreteľom na Zmluvu o Európskej únii, a najmä na jej článok 33 a článok 31 ods. 2,
      so zreteľom na návrh vysokého predstaviteľa Únie pre zahraničné veci a bezpečnostnú politiku,
      keďže:

                  (1)

                  Rada 25. januára 2012 prijala rozhodnutie 2012/39/SZBP (1), ktorým sa pán Samuel ŽBOGAR vymenúva za osobitného zástupcu Európskej únie (OZEÚ) v Kosove.

                  (2)

                  Rada 16. novembra 2015 prijala rozhodnutie (SZBP) 2015/2052 (2), ktorým sa mandát OZEÚ predlžuje do 28. februára 2017.

                  (3)

                  V dôsledku vymenovania pána Samuela ŽBOGARA na inú funkciu by sa za nového OZEÚ v Kosove mala vymenovať pani Nataliya APOSTOLOVA, a to na obdobie od 1. septembra 2016 do 28. februára 2017.

                  (4)

                  Rozhodnutie (SZBP) 2015/2052 by sa preto malo zodpovedajúcim spôsobom zmeniť.

                  (5)

                  OZEÚ bude svoj mandát vykonávať v situácii, ktorá sa môže zhoršiť a mohla by poškodiť dosahovanie cieľov vonkajšej činnosti Únie uvedených v článku 21 zmluvy,

            PRIJALA TOTO ROZHODNUTIE:
      Článok 1
      Zmena rozhodnutia (SZBP) 2015/2052
      Článok 1 rozhodnutia (SZBP) 2015/2052 sa nahrádza takto:

         „Článok 1
         Osobitný zástupca Európskej únie
         1.   Mandát pána Samuela ŽBOGARA ako osobitného zástupcu Európskej únie (OZEÚ) sa týmto predlžuje do 31. augusta 2016.
         2.   Pani Nataliya APOSTOLOVA sa týmto vymenúva za OZEÚ v Kosove na obdobie od 1. septembra 2016 do 28. februára 2017.
         3.   Mandát OZEÚ sa môže ukončiť skôr, ak o tom rozhodne Rada na návrh vysokého predstaviteľa Únie pre zahraničné veci a bezpečnostnú politiku (VP).“

      Článok 2
      Nadobudnutie účinnosti
      Toto rozhodnutie nadobúda účinnosť dňom jeho prijatia.

         V Bruseli 4. augusta 2016

               Za Radu

               predseda

            M. LAJČÁK

         (*)  Týmto označením nie sú dotknuté pozície k štatútu a označenie je v súlade s rezolúciou BR OSN č. 1244/1999 a so stanoviskom Medzinárodného súdneho dvora k vyhláseniu nezávislosti Kosova.

         (1)  Rozhodnutie Rady 2012/39/SZBP z 25. januára 2012, ktorým sa vymenúva osobitný zástupca Európskej únie v Kosove (Ú. v. EÚ L 23, 26.1.2012, s. 5).

         (2)  Rozhodnutie Rady (SZBP) 2015/2052 zo 16. novembra 2015, ktorým sa predlžuje mandát osobitného zástupcu Európskej únie v Kosove (Ú. v. EÚ L 300, 17.11.2015, s. 22).


title: Rozhodnutie Rady z  18. marca 2014 , ktorým sa vymenúvajú a nahrádzajú členovia riadiacej rady Európskeho strediska pre rozvoj odborného vzdelávania

text:
               21.3.2014

               SK

               Úradný vestník Európskej únie

               C 82/2

      ROZHODNUTIE RADY

   z 18. marca 2014,
   ktorým sa vymenúvajú a nahrádzajú členovia riadiacej rady Európskeho strediska pre rozvoj odborného vzdelávania
   2014/C 82/02
   RADA EURÓPSKEJ ÚNIE,
   so zreteľom na nariadenie Rady (EHS) č. 337/75 z 10. februára 1975, ktorým sa zriaďuje Európske stredisko pre rozvoj odborného vzdelávania, a najmä na jeho článok 4 (1),
   so zreteľom na kandidatúru, ktorú Rade predložila Komisia v kategórii zástupcov zamestnaneckých organizácií,
   keďže:

               (1)

               Rada rozhodnutím zo 16. júla 2012 (2) vymenovala členov riadiacej rady Európskeho strediska pre rozvoj odborného vzdelávania na obdobie od 18. septembra 2012 do 17. septembra 2015.

               (2)

               Bolo potrebné obsadiť miesto chorvátskeho člena,

         ROZHODLA TAKTO:
   Jediný článok
   Týmto sa na zvyšok funkčného obdobia, ktoré trvá do 17. septembra 2015, za členku riadiacej rady Európskeho strediska pre rozvoj odborného vzdelávania vymenúva:

                  ZÁSTUPCOVIA ZAMESTNANECKÝCH ORGANIZÁCIÍ:

               CHORVÁTSKO

               pani Dijana ŠOBOTA

               výkonná tajomníčka pre medzinárodnú spoluprácu a vzdelávanie

               UATUC

      V Bruseli 18. marca 2014

            Za Radu

            predseda

         E. VENIZELOS

      (1)  Ú. v. ES L 39, 13.2.1975, s. 1.

      (2)  Ú. v. EÚ C 228, 31.7.2012, s. 3.


title: 2007/741/ES: Rozhodnutie Komisie z  8. novembra 2007 , ktorým sa mení a dopĺňa rozhodnutie 2007/102/ES, ktorým sa prijíma plán práce na rok 2007 na implementáciu akčného programu Spoločenstva v oblasti verejného zdravia (2003 – 2008), vrátane ročného pracovného programu pre granty (Text s významom pre EHP)

text:
               17.11.2007

               SK

               Úradný vestník Európskej únie

               L 300/73

      ROZHODNUTIE KOMISIE

   z 8. novembra 2007,
   ktorým sa mení a dopĺňa rozhodnutie 2007/102/ES, ktorým sa prijíma plán práce na rok 2007 na implementáciu akčného programu Spoločenstva v oblasti verejného zdravia (2003 – 2008), vrátane ročného pracovného programu pre granty
   (Text s významom pre EHP)
   (2007/741/ES)
   KOMISIA EURÓPSKYCH SPOLOČENSTIEV,
   so zreteľom na Zmluvu o založení Európskeho spoločenstva, a najmä na jej článok 152 ods. 1,
   so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (1), a najmä na jeho článok 110,
   so zreteľom na rozhodnutie Európskeho parlamentu a Rady č. 1786/2002/ES z 23. septembra 2002 o akčnom programe Spoločenstva v oblasti verejného zdravia (2003 – 2008) (2), a najmä na jeho článok 8 ods. 1,
   so zreteľom na rozhodnutie Komisie 2004/858/ES z 15. decembra 2004 zakladajúce výkonnú agentúru s názvom Výkonná agentúra pre program verejného zdravia, ktorá je poverená riadením akčného programu Spoločenstva v oblasti verejného zdravia v súlade s nariadením Rady (ES) č. 58/2003 (3), a najmä na jeho článok 6,
   keďže:

               (1)

               Plán práce na rok 2007 bol prijatý 12. februára 2007.

               (2)

               Rozpočet, ktorý je k dispozícii na rok 2007 (záväzky), sa odhadol na 40 000 000 EUR. Príspevok krajín EHP/EZVO sa odhadol na 912 000 EUR. Príspevok jednej kandidátskej (Turecko) sa odhadol na 958 000 EUR. Celkový rozpočet na rok 2007 sa odhadol na 41 870 000 EUR. Celková orientačná suma na výzvu na predloženie návrhov sa odhadla na 33 888 000 EUR. Celková orientačná suma na výzvu na predloženie ponuky predstavovala 4 064 000 EUR.

               (3)

               Príspevok krajín EHP/EZVO predstavoval 884 640 EUR. Príspevok, ktorý mala poskytnúť jedna kandidátska krajina (Turecko), predstavoval 957 697 EUR. Bývalé kandidátske krajiny Bulharsko, Česká republika, Estónsko, Maďarsko, Litva, Rumunsko a Slovinsko prispeli na program verejného zdravia na základe protokolov o rozšírení sumou vo výške 7 133 382,18 EUR, z toho suma vo výške 1 226 395,90 EUR sa poskytla v predchádzajúcich rokoch uvedeného programu. Na financovanie opatrení v roku 2007 je ešte k dispozícii suma vo výške 5 906 986,28 EUR.

               (4)

               Celkový rozpočet na rok 2007 preto predstavuje 47 749 323,28 EUR. Celková suma na výzvu na predloženie návrhov predstavuje 37 888 963 EUR. Celková suma na výzvu na predloženie ponuky predstavuje 5 324 000 EUR.

               (5)

               Opatrenia v spolupráci s OECD, ktoré boli pôvodne plánované na rok 2007, sa presunú na rok 2008, preto je v súčasnosti časť rozpočtu vyčleneného na financovanie priamych grantových dohôd s OECD k dispozícii na iné opatrenia v roku 2007. Plánujú sa tri opatrenia v spolupráci s WHO a jedno opatrenie v spolupráci s Medzinárodnou agentúrou pre výskum rakoviny (IARC) s celkovou sumou vo výške 2 550 000 EUR namiesto pôvodnej sumy odhadnutej na 2 032 000 EUR.

               (6)

               Keďže je k dispozícii väčšie množstvo rozpočtových prostriedkov, treba zmeniť plán práce na rok 2007, aby sa mohol financovať vyšší počet ponúk, projektov v rámci výzvy na predloženie návrhov na rok 2007 a priamych grantových dohôd s medzinárodnými organizáciami.

               (7)

               Keďže v konečnom rozpočte na rok 2007 neobsahovala položka 17 03 01 01 potrebné viazané rozpočtové prostriedky, príslušná suma, ktorá bola k dispozícii v rámci rozpočtového článku 17 03 06, sa na začiatku rozpočtového roka presunula do položky 17 03 01 01.

               (8)

               Výdavky na administratívne riadenie programu sú pokryté z rozpočtovej položky 17 01 04 02 (4).

               (9)

               Výbor pre program v oblasti verejného zdravia vydal k tomuto návrhu rozhodnutia kladné stanovisko.

               (10)

               Rozhodnutie Komisie 2007/102/ES (5) by sa preto malo zodpovedajúcim spôsobom zmeniť a doplniť,

         ROZHODLA TAKTO:
   Jediný článok
   Príloha I k rozhodnutiu 2007/102/ES sa mení a dopĺňa takto:

               1.

               Bod 1.2 (Finančné prostriedky) sa nahrádza takto:
               „Podľa opravného rozpočtu č. 1/2007 predstavujú prevádzkové výdavky (rozpočtová položka 17 03 01 01) 38 800 000 EUR a administratívne výdavky (rozpočtová položka 17 01 04 02) 1 200 000 EUR.
               Rozpočtovou položkou pre administratívne výdavky súvisiace s Výkonnou agentúrou pre verejné zdravie je položka 17 01 04 30.
               Rozpočet schválený na rok 2007 (záväzky) predstavuje 40 000 000 EUR.
               Rozpočet na prevádzkové výdavky predstavuje 38 800 000 EUR. Rozpočet na administratívne výdavky predstavuje 1 200 000 EUR.
               K týmto rozpočtovým prostriedkom by sa mal pripočítať:

                           —

                           príspevok krajín EHP/EZVO vo výške 884 640 EUR,

                           —

                           príspevok jednej kandidátskej krajiny (Turecka), odhadnutý na 957 697 EUR,

                           —

                           príspevok bývalých kandidátskych krajín Bulharska, Českej republiky, Estónska, Maďarska, Litvy, Rumunska a Slovinska vo výške 5 906 986,28 EUR.

                     Celkový rozpočet, ktorý je k dispozícii na rok 2007, preto predstavuje 47 749 323,28 EUR. V ňom sú zahrnuté finančné prostriedky na prevádzkový rozpočet i prostriedky na technickú a administratívnu pomoc:

                           —

                           celková výška pre prevádzkový rozpočet sa odhaduje na 46 416 963,28 EUR,

                           —

                           celková výška pre administratívny rozpočet sa odhaduje na 1 332 360 EUR.

                     Navrhuje sa, aby sa 5 324 000 EUR prevádzkového rozpočtu použilo na výzvy na predloženie ponuky a 2 550 000 EUR na priame granty pre medzinárodné organizácie.
               Celková orientačná suma na výzvu na predloženie návrhov sa odhaduje na 37 888 963 EUR.
               Pokiaľ ide o pridelenie grantov na výzvu na predloženie návrhov, snahou bude dosiahnuť rovnováhu medzi rôznymi vetvami programu, pričom sa zohľadní kvalita a kvantita doručených návrhov, ak nedôjde k mimoriadnym udalostiam v oblasti verejného zdravia (napríklad pandemická chrípka), ktorými sa opodstatní akékoľvek prerozdelenie finančných prostriedkov. Ak budú ešte koncom roka 2007 k dispozícii prostriedky z prevádzkového rozpočtu, prerozdelia sa na financovanie grantov vybraných na základe výzvy na predloženie návrhov na rok 2007.“

               2.

               V bode 2.1 (Výzva na predloženie návrhov):

                           —

                           štvrtý odsek sa nahrádza takto:

                              „Celková orientačná suma na výzvu na predloženie návrhov sa odhaduje na 37 888 963 EUR.“

                           —

                           deviaty odsek sa nahrádza takto:

                              „Je potrebné uviesť, že orientačná suma finančnej účasti Spoločenstva na projektoch vybraných v počiatočnej fáze rokovaní môže byť až o 20 % nižšia alebo až o 10 % vyššia ako výsledná suma.“

               3.

               V bode 2.2 (Výzva na predloženie ponuky) sa prvý odsek nahrádza takto:
               „Služby obstarávania by sa mali financovať v rámci rozpočtových položiek 17 03 01 01 a 17 01 04 02. Celková orientačná suma pre výzvu na predloženie ponuky by mohla dosiahnuť výšku 5 324 000 EUR.“

               4.

               Bod 2.3.1 (Oblasti spolupráce v roku 2007) sa nahrádza takto:
               „V súlade s článkom 11 rozhodnutia o programe bude spolupráca s medzinárodnými organizáciami pôsobiacimi v oblasti verejného zdravia a so štátmi Európskeho hospodárskeho priestoru (EHP) prebiehať počas programu v koordinácii s útvarmi Komisie, ktoré sa zaoberajú rovnakými oblasťami.
               Spolupráca so Svetovou zdravotníckou organizáciou (WHO)
               Spolupráca s WHO sa bude uskutočňovať na základe:

                           —

                           Dohody medzi Organizáciou Spojených národov a Európskou úniou o zásadách, ktoré sa uplatňujú pri financovaní alebo spolufinancovaní programov a projektov zo strany Spoločenstva a riadených Organizáciou Spojených národov, ktorá nadobudla účinnosť 9. augusta 1999, a Verifikačnej dohody medzi Európskym spoločenstvom a Organizáciou Spojených národov v znení zmien a doplnení, ktorá nadobudla účinnosť 1. januára 1995;

                           —

                           korešpondencie medzi WHO a Európskou komisiou týkajúcej sa konsolidácie a prehĺbenia spolupráce (vrátane memoranda o rámci a dohodnutí spolupráce medzi WHO a Európskou komisiou, ktoré je súčasťou korešpondencie);

                           —

                           zásady, že finančná pomoc Európskej komisie zameraná na opatrenia, ktoré vykonáva WHO, sa poskytne v súlade s Dohodou o finančnom a administratívnom rámci medzi Európskou úniou a Organizáciou Spojených národov, ktorá nadobudla účinnosť 29. apríla 2003 (WHO k nej pristúpila 11. decembra 2003), ak sa nedohodne inak.

                     Na základe diskusie s WHO sa za prioritné označili oblasti – klimatické zmeny/životné prostredie, dohľad nad výživou a telesnou aktivitou a duševné zdravie.

                           —

                           Informácie o klimatických zmenách/životnom prostredí a zdravotné informácie na implementáciu nástroja využívajúceho meteorologické údaje na podporu rozhodovania v súvislosti s horúčavami v Európe (Climate Information Decision Support Tool for Heat in Europe), ktorý slúži ako systém EÚ na zdravotné varovanie v prípade horúčav a ich predpovedanie v Európe.

                           —

                           Dohľad nad výživou a telesnou aktivitou na prepojenie databáz, aktualizáciu ich obsahu a poskytovanie technickej podpory členským štátom pri normalizácii a kontrole kvality informácií, ktoré získala Komisia a WHO.

                           —

                           Duševné zdravie: na zmapovanie bohatých skúseností a iniciatív v oblasti podpory duševného zdravia, prevencie duševných porúch a sociálneho začleňovania osôb s duševnými problémami v krajinách na celoštátnej, regionálnej a miestnej úrovni, na určenie a podporu vierohodných subjektov v zdravotníctve a zistenie oblastí, v ktorých je potrebný ďalší výskum.

                     Pri realizácii opatrení nebude dochádzať k duplicite ani k prekrývaniu s inými aktivitami financovanými Spoločenstvom, najmä s opatreniami financovanými v rámci programu verejného zdravia.
               Spolupráca s Medzinárodnou agentúrou pre výskum rakoviny (IARC) pri WHO
               Plánuje sa osobitné rokovanie s IARC o projekte týkajúcom sa pokračovania európskej výhľadovej štúdie o výžive a rakovine (EPIC) a vybudovania Európskej siete onkologických registrov (ENCR), aktualizácii Európskeho kódexu boja proti rakovine a o príprave atlasu mortality na onkologické ochorenia v Európskej únii na základe najnovších údajov o mortalite. (6)

               5.

               Bod 2.3.2 (Financovanie) sa nahrádza takto:
               „Finančné prostriedky na opatrenia s uvedenými medzinárodnými organizáciami sa môžu prideliť iba prostredníctvom priamych grantových dohôd. Priame grantové dohody zlepšia synergický účinok a vzájomné vzťahy Európskej komisie a medzinárodných organizácií pri spoločných opatreniach. Tieto organizácie majú určité kapacity súvisiace s ich osobitnými úlohami a povinnosťami, ktoré ich oprávňujú na vykonanie niektorých opatrení vymedzených v tomto pracovnom programe a pre ktoré je najvhodnejším postupom uzatvorenie priamych grantových dohôd.
               Výška finančného príspevku na organizáciu môže predstavovať najviac 60 % oprávnených nákladov na posudzované projekty. Komisia v každom jednotlivom prípade rozhodne o maximálnom percentuálnom podiele, ktorý sa poskytne.
               Priame grantové dohody by sa mali financovať z rozpočtovej položky 17 03 01 01; orientačná suma na priame granty sa odhaduje na 2 550 000 EUR. Táto suma by sa mohla zvýšiť v závislosti od dostupnosti nevyužitých prostriedkov z prevádzkového rozpočtu.“

      V Bruseli 8. novembra 2007

            Za Komisiu

         Markos KYPRIANOU

            člen Komisie

      (1)  Ú. v. ES L 248, 16.9.2002, s. 1. Nariadenie naposledy zmenené a doplnené nariadením (ES, Euratom) č. 1995/2006 (Ú. v. EÚ L 390, 30.12.2006, s. 1).

      (2)  Ú. v. ES L 271, 9.10.2002, s. 1. Rozhodnutie zmenené a doplnené rozhodnutím č. 786/2004/ES (Ú. v. EÚ L 138, 30.4.2004, s. 7).

      (3)  Ú. v. EÚ L 369, 16.12.2004, s. 73.

      (4)  Opravný rozpočet č. 1, Ú. v. EÚ L 124, 15.5.2007, s. 1.

      (5)  Ú. v. EÚ L 46, 16.2.2007, s. 27.

      (6)  http://ec.europa.eu/health/ph_international/int_organisations/who_en.htm“


title: Rozhodnutie Rady zo 6. decembra 2007 o pristúpení Bulharska a Rumunska k Dohovoru vyhotovenému na základe článku K.3 Zmluvy o Európskej únii o ochrane finančných záujmov Európskych spoločenstiev, protokolu z  27. septembra 1996 , protokolu z  29. novembra 1996 a druhému protokolu z  19. júna 1997

text:
               12.1.2008

               SK

               Úradný vestník Európskej únie

               L 9/23

      ROZHODNUTIE RADY

   zo 6. decembra 2007
   o pristúpení Bulharska a Rumunska k Dohovoru vyhotovenému na základe článku K.3 Zmluvy o Európskej únii o ochrane finančných záujmov Európskych spoločenstiev, protokolu z 27. septembra 1996, protokolu z 29. novembra 1996 a druhému protokolu z 19. júna 1997
   (2008/40/SVV)
   RADA EURÓPSKEJ ÚNIE,
   so zreteľom na Zmluvu o Európskej únii,
   so zreteľom na Akt o pristúpení z roku 2005, a najmä na jeho článok 3 ods. 4,
   so zreteľom na odporúčanie Komisie,
   so zreteľom na stanovisko Európskeho parlamentu (1),
   keďže:

               (1)

               Dohovor o ochrane finančných záujmov Európskych spoločenstiev vyhotovený na základe článku K.3 Zmluvy o Európskej únii (2) (ďalej len „dohovor“) bol podpísaný v Bruseli 26. júla 1995 a nadobudol platnosť 17. októbra 2002.

               (2)

               Dohovor bol doplnený protokolom vyhotoveným na základe článku K.3 Zmluvy o Európskej únii k Dohovoru o ochrane finančných záujmov Európskych spoločenstiev (3) (ďalej len „protokol z 27. septembra 1996“), ktorý bol podpísaný v Bruseli 27. septembra 1996, a protokolom vyhotoveným na základe článku K.3 Zmluvy o Európskej únii o výklade Dohovoru o ochrane finančných záujmov Európskych spoločenstiev prostredníctvom predbežných rozhodnutí Súdneho dvora Európskych spoločenstiev (4) (ďalej len „protokol z 29. novembra 1996“), ktorý bol podpísaný v Bruseli 29. novembra 1996. Oba tieto protokoly nadobudli platnosť 17. októbra 2002.

               (3)

               Dohovor bol ďalej doplnený druhým protokolom vyhotoveným na základe článku K.3 Zmluvy o Európskej únii k Dohovoru o ochrane finančných záujmov Európskych spoločenstiev (5) (ďalej len „druhý protokol z 19. júna 1997“), ktorý bol podpísaný v Bruseli 19. júna 1997, ale ktorý ešte nenadobudol platnosť.

               (4)

               Článok 3 ods. 3 Aktu o pristúpení z roku 2005 stanovuje, že Bulharsko a Rumunsko pristúpia k dohovorom a protokolom uvedeným v prílohe I k aktu o pristúpení, ktorá okrem iného obsahuje dohovor, protokol z 27. septembra 1996, protokol z 29. novembra 1996 a druhý protokol z 19. júna 1997. Dohovory a protokoly uvedené v prílohe I k Aktu o pristúpení z roku 2005 nadobudnú vo vzťahu k Bulharsku a Rumunsku platnosť v deň, ktorý určí Rada,

         PRIJALA TOTO ROZHODNUTIE:
   Článok 1
   Znenia dohovoru, protokolu z 27. septembra 1996, protokolu z 29. novembra 1996 a druhého protokolu z 19. júna 1997 vyhotovené v bulharskom a rumunskom jazyku (6) sú autentické za rovnakých podmienok ako ich znenia v ostatných jazykoch.
   Článok 2
   1.   Dohovor, protokol z 27. septembra 1996 a protokol z 29. novembra 1996 nadobúdajú platnosť vo vzťahu k Bulharsku a Rumunsku prvým dňom prvého mesiaca po prijatí tohto rozhodnutia, ak nenadobudli platnosť vo vzťahu k Bulharsku alebo Rumunsku už pred týmto dátumom.
   2.   Druhý protokol z 19. júna 1997 nadobúda vo vzťahu k Bulharsku a Rumunsku platnosť ku dňu, keď tento protokol nadobúda platnosť vo vzťahu k štátu, ktorý si ako člen Európskej únie v deň, keď Rada prijala akt o vyhotovení tohto protokolu (7), ako posledný splnil notifikačnú povinnosť uvedenú v článku 16 ods. 2 protokolu.
   Článok 3
   Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie.

      V Bruseli 6. decembra 2007

            Za Radu

            predseda

         A. COSTA

      (1)  Stanovisko z 23. októbra 2007 (zatiaľ neuverejnené v úradnom vestníku).

      (2)  Ú. v. ES C 316, 27.11.1995, s. 49.

      (3)  Ú. v. ES C 313, 23.10.1996, s. 2.

      (4)  Ú. v. ES C 151, 20.5.1997, s. 2.

      (5)  Ú. v. ES C 221, 19.7.1997, s. 12.

      (6)  Bulharské a rumunské znenia dohovoru a protokolov k nemu sa uverejnia neskôr v mimoriadnom vydaní úradného vestníka.

      (7)  Akt Rady z 19. júna 1997 o vyhotovení druhého protokolu k Dohovoru o ochrane finančných záujmov Európskych spoločenstiev (Ú. v. ES C 221, 19.7.1997, s. 11).